Hitzkuntzen edo lenguaien arteko differentzia heldu da, zeren batak bertzea ganik sinifikantzak, deklinazinoak, konjugazinoak eta mintzatzeko manerak baitituzte differentak: eta zenbatenaz-ere bada hauk baitirateke differentago, hanbatenaz hitzkuntzak halaber elkharren artean izanen dirateke hastanduagoak, eta atzeagoak, eta elkharren iduri gutiagokoak; Hala nola Hebreoa, Grekoa, latina, eta Eskuara baitira mueta differentetakoak, zeren hautarik bakhotxak baititu bere hatsapenak ossoki difierentak.\nOrdea halaber kontrara, Philosophoen artean errezibiturikkako errefin haren eredura: contrariorum contraria est ratio; erran behar da, zenbatenaz-ere zimendu hauk baitirateke elkharren iduritakoagoak, hanbatenaz hitzkuntzak-ere diratezkela bere ethorkian, eta izaitean partalertasun, eta batasun, gehiago dutenak: Italianoa, Gastelania, eta Franzesa diren bezala, zeren haukien arteko izenen deklinazinoek, eta berboen konjugazinoek elkharri baitarontsate, eta hala haukien artean kausitzen da batassun handiago, ezen ez Hebreoaren, Grekoaren, Latinaren, eta Eskuararen artean.\nOrai bada konsidera badetzagu Eskualdunen arteko sinifikantzak, izenen deklinazinoak, berboen konjugazinoak, eta mintzatzeko manerak, kausituko tugu, batzuek beraktsu (sic) direla Eskual-herrian, zeinek egiten baitute hitzkuntzaren izaitea eta batasuna. Vnitas est indivisio rei in se, et divisio a qualibet alia re. Hautxe da Lojikoek batasunaz emaiten duten definizinoa, zeina hagitz ongi heldu baitzaio Eskuarari: halatan beraz erran behar da: Cantabrismus est sermo indivisus in se, et divisus a quolibet alio. Eskuara bere baitan bat dela, eta bertze zein nahi hitzkuntzetarik berezia.


Tolosako hirigune historikoan hutsik dauden lokaletan kokatuko diren enpresaritza ekimenei diru-laguntzak ematea da egitasmo honen xedea.\nDiru-laguntza hauek bateraezinak dira Erretengibelek modu orokorrean Tolosako Hirigune Historikoan lokalak birgaitzeko ematen dituen laguntzekin .\nAlde Zaharrean jarduera komertzial edo zerbitzuetako jarduera berri bat ireki nahi duen edozein pertsona fisiko edo juridikok eska dezake.\n- Egingo den jardueraren memoria.\n- Eskatzailearen NAN edo IFK. Pertsona juridikoen kasuan, Merkataritza-erregistroan inskribatutako eraketa-eskriturak eta ordezkariaren NAN eta ordezkaritza akreditatzen duen ahalorde edo eskritura.\n- Zergei dagozkien betebeharretan egunean egotearen ziurtagiria (Ogasuna) edo Udala baimentzen duen inprimakia.\n- Gizarte Segurantzan eguneratuta egotearen ziurtagiria edo Udala baimentzen duen inprimakia.\n- Negozio plana\n- Alokairuaren kontratua\n- Eskatzailearen kontu korrontearen bankuko ziurtagiria.\n2007-07-26ko Erretengibel, S.A.ko Administrazio Kontseiluko akordioa.\nAlokairuetarako dirulaguntzak 6 hilabetez behin ordaintzen dira; horretarako alokairuetako fakturak sinatuta aurkeztea beharrezkoa da ordainketa agiriekin batera. Ordainketa bat ekainean egiten da, urteko lehen seihilabeteko alokairuen diru-laguntzak ordainduaz eta bigarrena berriz, abenduan, bigarren seihilabeteko alokairuei dagokiena.\nLokalen egokitzapenerako diru-laguntzen kasuan, eskatzailearen NAN edo IFK eta gauzaturiko obren fakturak.


Bidaiarik luzeenak - Karrikiri Euskal Denda\n> Liburuak>Narratiba>Bidaiarik luzeenak\nIzarra bezain urrun eta eraztuna bezain hurbil, baina beti harrigarriaren atalasean, hortxe dago ipuina. Errituz zipriztindutako kutxatila, esku sotilak idatzitako eskuizkribua, kometa bat, erretinan eztanda egiten duen txinparta, gauza bitxien taupada, horixe da ipuina.\nIpuinak bidaia txartelaren zehaztasuna izan behar du, trapezio-harien eta errailen patu-zentzua, lore arraroaren pozoia, odol tanta baten misterioa, filmaren distira, karta partiden bidegurutzea, harribitxien imana. Xehetasun guzti hauek harrapatzeko ipuinlariak barrutik esploratzailez jantzi beharra dauka, ipuinak bidaiarik luzeenak izaten baitira.\nEgilea: Iturbide, Amaia.


Portada Noticias Euskadi Traspasos Kultur taldearen ‘Avanti’ antzezlana, Max Sarietako XVI. edizioaren Errebelazio Sarirako finalista\nAvanti antzezlanari esker, Euskadiko ordezkaritza erdietsi du Euskal Traspasos Kultur taldeak Max Sarien hurrengo edizioaren Errebelazio Sarirako hautagai gisae. Antzerki eta Dantzaren jaiaren epaimahaiak Estatuko erkidego bakoitzetik lan bat aukeratzen du Errebelazio Sariari eusteko.\nMikel Gómez de Segurak zuzendutakoa eta Traspasos Kultur eta Charo Fernandezek ekoiztua, Avanti Samuel A. Taylorri Jordi Galceránek egindako moldaketa da, Billy Wilderrek 1972.urtean ere zinemara eramana. Antzeztaldea Alfonso Torregrosa , Maiken Beitia, Tomás Fernández, Miguel Olmeda eta Javier Alkorta (Txortas) dira. Estreinaldia, pasa den martxoaren 2an izan zen Gasteizko Antzoki Nagusian. Berez, istorioak Jaime protagonistaren bizitza du ardatz. Ezkonduta dagoen enpresaburua, Italiara beharrez joan behar da bere aita kotxe istripu batean hil dela eta. Horrela hark maitale sekretu bat zuenaz ohartzen da. Bere aitaren maitalearen alaba ezagutzen duenean (Laura), dena korapilatu egiten da. Beren gurasoen gorpuak era misteriotsuan desagertzen dira eta bikotea misterio maitakor baten barruan nahastuta ageri da. Nahaspila itzela, 2000.urtean hildako autore ipar-amerikarraren estiloaren ildoan.\nMikel Gómez de Segura eta Charo Fernández Insaustik 1989an osatutako taldea da Traspasos Kultur. Orduz geroztik arte eszenikoen ekoizpenean murgilduta, 1997. urterarte zazpi dantza garaikideko ikuskizun jarri zituen abian, baita beste zenbait koreografia ere jaialdi zein telebistarako.\nAldiz, 2000tik aurrera antzerkigintza soila bilakatzen da bere lan ardatza eta aurretik agertutako garaikidetasuna antzerkigintzara traslatuko du burutzen dituen muntaia guztietan. Taldearentzat funtsezkoak diren ezaugarri bi jorratzen dituzte: batetik, autore dramaturgia bizia, bestetik, aktoreekiko lan estua.\nAurreko asteaz geroztik, finalistak prest\nArte Eszenikoak saritzen dituzten Maxetako XVI. edizioaren finalistak otsailaren 20an eman ziren aditzera. Aurten, batzorde antolatzaileak sari berri bat ematea erabaki du, alegia, Max Afizionatua. Estreineko erabaki honen helburua eremu afizionatuan burutzen diren proiektuak ere saritzea da, hala pertsona fisikoengan, nola erakunde publiko edo eta pribatuetan, beti ere, etorkizuneko profesionalei laguntzan eta sorkuntza dramatikoaren sustapenean nabarmendu diren heinean.\nJon Brossa (1919-1999) gogoratuak diseinatutako mozorrodun sagar ospetsuetako bat eramateko aukerak edo kategoriak 23 izango dira guztira. Horiez gain 6 sari berezi tartekatuko dira. Batetik Joera berriak, Arte eszenikoen sari hispanoamerikarra eta Ohorezko saria; bestetik, Kritikaren Maxa, Errebelazio Saria eta aurten lehenengoz, esan bezala, Max Afizionatua.\nArte Eszenikoen Max Sariak Egile Fundazioaren eta Egile eta Editoreen Elkartearen (SGAEren) ekimena dira, eta herrialdeko antzerkiko zein dantzako profesionalentzako onespena handiena dira, lankideak eurak direlako hautesleak. Aurreko edizioak Sevillan, Bilbon, Bartzelonan, Guadalajaran, Zaragozan, Vigon, Valentzian, Madrilen eta Kordoban egin izan dira. Hain zuzen ere, Max sariak deszentralizatutako eta kokapen finkorik gabeko sariak izatea da helburua, horixe bera delako antzerki-munduaren berezko izaera.


MENDIAK APPa | Zornotzako Barnetegia\n2016an plazaratu zuten APPa mendizaletasuna bultzatzeko helburuarekin. Horretarako, EHko mendi nagusien zerrendak, fitxak eta informazio praktikoa jarri zituzten eskuragai. Gainera, norberak igotako mendiak markatu eta gorde zitezkeen, baita estatistika pertsonalak egin ere. Hori guztia, sortu zenetik egin zitekeena. Aste honetan, ordea, berrikuntza dezente gehitu dizkiote egileek “Mendiak” tresnari.\nHasteko, datu-basea 2000 mendira zabaldu dute, lehen zeudenen informazioa osatuz (argazkiak, kokapena …) eta berriena sartuz. Mendi garrantzitsuenetan, GPX fitxategia erantsi dute, horrela, igotzeko ibilbide nagusiaren Tracka eskura jarrita.\nBigarren hobekuntza, erronkak sartzea izan da, euren artean, adibidez, “igo herrialde bakoitzeko mendi bana” edo “10 mendien lehiaketa”. Gainera, norbere asebetetzeaz gain, proposatzen diren erronkak gainditu ahala, domina sinbolikoak jasotzen ditu erabiltzaileak, beraz Mendizale Federazioak egiten duen antzean, mendi-igoerak saritu egiten ditu APPak, sinbolikoki, hori bai!\nIgoeren orrialdeak ere sortu dituzte zaleen artean partekatzeko, ikusteko, ”atsegiteko” eta abar, sare sozialetan egin ohi den antzean; horrek, erabiltzaileen artean lagun mendizaleen sarea osatzea du helburu nagusi, eta, antza denez, bide hori sakonago landu nahi dute hemendik aurrera garatzaileek.\nBukatzeko, mendilerroen bista ere gehitu dutela aipatu behar. Orain arte, ezin izaten zen ikusi zein mendi zeuden elkarrekin edo elkarren ondoan, orain ordea, mendikateak osorik kontsulta daitezke. Hori bai, azken gehigarri hau webgunean baino ezin da erabili, momentuz behintzat.\nBeraz, zaila izango da haitzetara bueltatzen garenontzako tresna erabilgarriagoa, euskaraz dagoena eta doakoa sortzea, ez al duzue uste?\nInformazioa eta irudia: https://www.codesyntax.com/eu/bloga/mendiak-aplikazioa-bertsio-berria-2019


Udalak zuhurtzia eta erantzukizuna eskatu die herritarrei datozen egun bereziak direla eta\nErmuko Udalak bizi dugun osasun egoera korapilatsuaren aurrean ardura eta zuhurtasun mezua helarazten duen bandoa argitaratu du, Santixauetako jai egunetan gerta litezkeen ospakizunei begira.\n“Aurten ere goiari eutsi behar diogu, berriro ere, ezin izango baitugu gure jaiez gozatu ohi bezala, lagunekin eta maite ditugunekin. Osasuna arriskuan jar dezaketen jarduerak saihestu behar ditugu. Pixkanaka borroka irabazten ari gara. Txertaketari esker egoera arintzen ari da guztiontzat, baina arduratsuak izaten jarraitu behar dugu, eta pertsonen kontzentrazioak saihestu, maskarak erabili, eskuen higienea mantendu eta, azken finean, gure helburua lortzen laguntzen diguten neurri guztiei eutsi”, zehazten da dokumentuan. Herriko portal guztietan kokatuko da bandoa.\nUdalean ordezkaritza duten talde politiko guztiek erantzukizun-mezu bat helarazi nahi diete herritarrei: “Zuhurtzia-mezu bat, ez lasaitzeko eskatuz baina, batez ere, itxaropen-mezu bat igorriz. Badakigu bidea gogorra izaten ari dela, baina badakigu lortuko dugula”.\n“Ziur gaude laster berriro normaltasunez bizitzeko aukera izango dugula, baina horretarako txertaketa-tasa altua lortu behar dugu, ‘artaldeko immunitatea’ deritzona lortzeko. Gure Santixauak lehen bezala ospatuko ditugu, horretaz ez dago zalantzarik; bultzadatxo bat besterik ez zaigu geratzen”, dio Juan Carlos Abascal alkateak sinatutako oharrak.


KliKlap, film labur express lehiaketa\nBy Erredakzioa|2019-11-05T11:27:35+02:005 azaroa, 2019|\nBeste urte batez, Hazparneko Zinegin festibalaren karietara, KliKlap film laburren lehiaketa egingo dute azaroan. Ekimenaren helburua euskal bideogintza sustatzea eta bertako lanak ikuslego zabalari helaraztea da, eta parte-hartzaileek 48 ordu izango dituzte film labur bat grabatu eta ekoizteko.\nDatorren azaroaren 21etik 24ra ospatuko dute Zinegin – Euskal Zinemaldia Hazparnen, eta euskal ekoizpen interesgarrienak bilduko dituen plaza bilakatuko da enegarrenez. Bada, ekitaldi handirako gosegarria izango da Kliklap, 15etik 17ra egingo duten film labur express lehiaketa.\nLehiaketan izena eman nahi duten parte-hartzaileek 48 ordu izango dituzte film labur bat grabatu eta ekoizteko. Azaroaren 15ean, 19:00etan, online bidez aurkeztuko zaie gaia, eta, hain zuzen, gai horretatik abiatutakoak izan beharko dira lehiakideek aurkezturiko proposamenak. Azaroaren 17an, 19:00etan amaituko da lanak aurkezteko epea, eta azaroaren 23an, Zinegin festibalaren kari, proiektatuko dituzte jendeaurrean.\nFilm irabazleak Zinegin festibalaren garaian (azaroaren 21etik azaroaren 24ra) ezagutaraziko dira:\n– 1. saria: 500 euroko opari-txartela Camara dendan erabiltzeko\n– 2. saria: 300 euroko opari-txartela Kompa informatika dendan erabiltzeko\n– 3. saria: Urtebeteko harpidetza MUBI plataforman\nLehiaketan parte hartu ahal izateko, ezinbestekoa izango da aldez aurretiko inskripzioa. Ondoko informazioak bete beharko dira, eta Google forms plataformaren bidez igorri datorren azaroaren 15a baino lehen:\nTaldearen arduradun baten izen-abizenak\nTaldearen arduradunaren emaila eta telefono zenbakia\nTaldearen kide guztien izen-abizenak\nZuk ere parte hartu nahi baduzu, araudia hemen deskarga dezakezu.


Iker Ibarluzea 2022-05-13 06:59\nGoizean goi-mailako hodei batzuk eta hodei baxuren bat edo beste salbu, eguraldi polita izango da. Arratsaldean zehar bero-hodeiak garatzen joango dira eta ez da baztertzen egunaren amaieran ekaitz isolaturen bat lehertzea.\nHala ere, aukera oso txikia da eta gehienean ateri eutsiko dio. Hego-ekialdeko haizea ibiliko da eta tenperaturak koska bat gora egingo du, 26-27 gradutan joko duelarik goia.\nUda beteko eguraldia izango dugu bihar. Goizean erdi eta goi-mailako hodeien presentzia nahiko handia izango da eta tarteka zeruari kolore zurixka emango diote. Hala ere, giro lasaia izango da. Arratsaldean zehar bero-hodeiak garatzen joango dira eta arratsalde erditik aurrera ekaitzetarako joera hartuko du, non tarteka ekaitzen bat edo beste izango den. Hego-haizea ibiliko da eta tenperatura igo egingo da, 28-30 gradutan joaz goia.


"Erreminta baliotsua da umorea jendearen arreta erakartzeko" - Nafarroako Hitza “Erreminta baliotsua da umorea jendearen arreta erakartzeko” – Nafarroako Hitza\n“Erreminta baliotsua da umorea jendearen arreta erakartzeko”\n2015, apirilak 17 Albisteak, Elkarrizketak, Politika 727\nMAJARIS DE LA SORNA: Euskaldun asko dago Venezuelan, baina EAJkoak dira gehienak, eskuinekoak. Beraz, ez nuen Euskal Herriko egoeraren berri zehatzik. Hona etortzean konturatu naiz.\nZein da ezagutu duzun egoera?\nM.S.: Tamalgarria da. Larria da Euskal Herrian gertatzen den giza eskubideen urraketa. Espainiako Gobernuko malandroek [gaiztaginek] asko hitz egiten dute Venezuelaz, baina ez dute hemengoaz ezer esaten, ezta Saudi Arabiaz edo Israelez ere.\nAhotsa.info-ren proiektua da hau. Nola sortu zen halako zerbait egiteko ideia?\nSERGIO LABAIEN: Amorrua sentitu genuen En tierra hostil programa ikustean. Hipokrita iruditu zitzaigun: nor eta espainiarrak munduan zehar, giza eskubideez hitz egiten… Munduaren historian Espainia izan da-eta giza eskubideak gehien urratu dituen herrialdeetako bat! Ez dago 500 urte atzera egin beharrik, gaur egun ere ikusten dugu hori, besteak beste, Euskal Herriari eta Kataluniari erabakitzen uzten ez zaienean. Beraz, hipokrisia hori agerian uztea zen helburuetako bat. Bestetik, Euskal Herrian gertatzen dena mundu osora zabaltzeko beharra ere bagenuen. Bi beharrek bat egin zuten proiektu honetan. Hasieran ez genuen asmo handirik ere. Grazia egiten zigun kontuak, baina ez genuen uste halako dimentsioa hartuko zuenik.\nNola daramazu arrakasta, Majaris?\nM.S.: Ongi dago, batez ere jendeak tragoak ateratzen dizkidalako kalean. Kontua da orain ez zaidala erraza izango modu isilean lan egitea. Aberri Egunean nabarmena izan zen hori: jendea niri begira geratzen zen.\nUniformea aldatu beharko duzu agian.\nM.S.: Bai, egia esan, Venezuelako kamisetak eta kaskoak ez dute asko laguntzen oharkabean pasatzen. Kamuflajezko prakek ere ez, baina horiek nire berezko jantziak dira.\nErreportajea argitaratu eta berehala hasi dira eskuineko hainbat hedabide Ahotsa.info-ren aurka egiten.\nS.L.: Gidoiarekin bat zetorren kriminalizazioa. Argi genuen erreportaje horrek oihartzuna bazuen Espainiako prentsa ere tartean agertuko zela. Bilatu ere bilatu genuen. Gure asmoa zen bideoa atera, Venezuelak jaso zezala, eta gero, guk abisua pasatzea Espainiako komunikabideei. Eta horretarako troll bat ere bagenuen Twitterren, albistea Espainiako hedabideetan zabaltzeko. Azkenean ez genuen horren beharrik izan, benetako trollak agertu zirelako, Espainiako hedabide eskuindarrak, alegia. Egia da badugula bertigo pixka bat, aurrekariengatik batez ere. Badakigu zer diren eskuineko hedabideak, eta zer arrisku daukagun. Baina momentu erabakigarria dugu Nafarroan, eta dena eman behar dugu. Ahotsa.info-ren borondatea hori da, esprint komunikatibo bat egitea erregimena botatzeko. Alde horretatik, gure ekarpena egiten jarraituko dugu, mehatxu eta presioen gainetik.\nZuek egindakoa beste toki askotan agertzea lorpena izan da?\nS.L.: Bai, akaso Latinoamerikan izandako oihartzuna da interesgarriena. Nahiz eta parodia bat izan, jende asko hasi da Euskal Herriaren ideia gatazkarekin eta eskubideen urraketarekin lotzen. Satira bat dago oinarrian, baina horri esker jende askok jakin du Iruñea izeneko hiri bat dagoela, Euskal Herrian dagoela eta bertan errepresioa eta eskubideen urraketa dagoela. Iruñea zezenengatik soilik ezagutzen zuenak orain badaki hemen herri bat dela, eta herri horri ez zaiola bere etorkizuna erabakitzen uzten.\nUPNk eta PPk ere egin dute zuen erreportajearen aurka.\nS.L.: Surrealista izan zen hori. UPN agertu zen, errealitatea eta fikzioa nahasten. Bila dezagun kontrako egoera: irudika ezina da Sortu edo Bilduko norbait agertzea 8 apellidos vascos pelikula debekatzeko eskatzen. Alderdi politiko bat satira politiko bati erantzuten hasten zaionean, galdu du partida. Suposatzen baita alderdi politikoek errealitatearen mailan jarduten dutela. Beraz, alderdi batek Majaris de la Sorna bezalako pertsonaia bati erantzuteak ongi erakusten du zein den Nafarroan dugun klase politikoa.\nBeldur zara, Majaris?\nM.S.: Ez. Kontrakoa, jendeak elkartasun mezuak helarazten dizkit, eta zoriontzen nau. Egia da hurbileko tokietan soilik ibiltzen naizela. Agian, larunbat batean Gazteluko plazara pote bat hartzera joaten banaiz, norbaitek zerbait esango dit.\nZer dio zure familiak?\nM.S.: Beti izan naiz familiako ardi beltza; beraz, jada ez daude nirekin harrituta. Euskal Herriko egoerarekin bai, ordea. Harrigarriak zaizkie hainbat gai; besteak beste, presoena, etxe kaleratzeena, Europaren eta Afrikaren arteko mugetan gertatzen diren erasoak…\nHara zoazenean, izango duzu gauza onik kontatzeko.\nM.S.: Batez ere hemengo jendearen elkartasuna nabarmenduko nuke. Latinoamerikan uste izan dugu Europan ez dagoela elkartasunik. Eta, beraz, harrigarria egin zait ikustea jendeak elkartasunez erantzuten duela arazoen aurrean, besteak beste, herri harresietan. Horretaz gain, janaria eta patxarana ere asko gustatu zait.\nAzkenaldian, formatu berriak ari zarete lantzen Ahotsa.info-n.\nS.L.: Gai eta pertsonengana modu garratzago batean hurbiltzen hasi gara. Euskal politikaren geldialdia gainditu nahi genuen: badirudi prentsaurrekoak baino ezin direla egin, euskal politikariak nahiz herri mugimenduetako kideak paper baten aurrean bakarrik sentitzen direla eroso. Guk kaleko kazetaritza egin nahi genuen, kalera atera.\nEz da erraza gai serioez barre egitea…\nS.L.: Umorea erreminta baliotsua da jendearen arreta erakartzeko. Politikari buruzko ohiko bideo batek, agian, ez du 150 bisita baino gehiago izanen. Irudimentsua eta umoretsua den bideo batek, ordea, arreta erakar dezake. Komunikazioaren helburua, azken finean, mezu bat helaraztea da. Guk lortu dugu hori.\nNoiz arte izango da Majaris gure artean?\nS.L.: Berez, Euskal Herrian hiru erreportaje grabatzeko kontratua du Venezuelako telebistarekin. Negoziazioetan ari gara hori luzatzeko, baina irizpide zorrotzak ditu telebistak, eta, beraz, baliteke Majarisek alde egin behar izatea. Hala balitz, eta Iruñean pertsona maitatua dela jakinda, deialdia egingo genuke, jendea autobus geltokira joan dadin, agurtzeko.\n« Eroskik Idiazabal gaztaren alde egindako lana aitortu dute Ordizian\nBaigorriko Kulturaldia antolatu dute Nafarroako Egunaren bezperan »


Zergatik gu | Hedapen\n+34 946 567 918\nNazioartekotze orduan, komunikazioan eta berrikuntzan askotariko edukiak prestatzen lagunduko dizugu\nEskatu orain aurrekontua\nTeknologia berrienen erabilera\nProiektuen kudeaketa pertsonalizatua\nNeurrira egindako aurrekontu lehiakorrak\nPribatutasun eta konfidentzialtasun bermeak\nEsperientzia (gure bezeroek babesten gaituzte)\nHEDAPEN GLOBAL SERVICESek teknologiaren alde egin du, kudeaketa eta ekoizpenarentzako funtsezko elementu gisa.\nGure itzultzaile espezializatuen taldeak itzulpenak egiteko plataforma moldaerraza eta abangoardiakoa erabiltzen du (SDL Trados Studio), zeinari esker jatorrian edozein formatutan dauden testuak itzul daitezkeen kalitate maila altuei eutsita, eta kostu txikiak eta epemuga laburrak eskaintzen dituen.\nTeknologia hori bezero bakoitzarentzat prozesatutako informazio guztia bi hizkuntzatan gordez osatzen diren datu-baseen sorreran oinarritzen da (itzulpen-memoriak). Itzuli behar diren testu berriak aztertu eta hari dagokion datu-basearekin alderatzen dira, aurretik itzuli zenarekin bat datorren itzulpena lortzeko, azkarrago eta merkeago.\nProgramaren azken bertsioa dugu, eta baita hari erabilera onena emateko prestakuntza eta ziurtagiriak ere.\nBezero bakoitzak bere behar zehatzak ditu, eta haiei moldatzen gara irtenbide egokiena emateko.\nZerbitzu bakoitzerako proiektu-buru bat hautatzen dugu, zeina proiektua burutzeaz arduratuko den proiektua garatzen den bitartean, eta zeinak lan horrentzako esleitu den taldea gainbegiratzeaz arduratzen den. Gutxienez bi pertsonak hartzen dute parte beti landutako hizkuntza-bikote bakoitzeko: Proiektuaren gaian aditua den bertako itzultzailea, eta zuzentzailea, zeinak dokumentuaren kalitatea ziurtatzen duen eta hari azken formatua ematen dion.\nBezeroak proiektuari buruzko informazioa (eskaintza, jatorrizko dokumentuak eta itzulitakoak, fakturak, eta abar) emango dion Intranet batean sartzeko aukera izango du.\nGure funtsezko balioa itzulitako testuen kalitatea da. Hortik abiatuta, tarifa oso lehiakorrak eskaintzen ditugu, zerbitzu bakoitzean adituak diren profesionalen taldeen bitartez.\nErrepikapenengatik eta bezero bakoitzaren memoria pertsonalizatuko segmentuekin bat egiten dutenengatik deskontuak aplikatzen ditugu.\nLankidetzarako esparru-akordioak adosten ditugu zerbitzuaren urteko baldintzak zehazteko (tarifak, deskontuak, entrega-epemugak…) kudeaketa administratiboa eta komertziala errazte aldera.\nEntrega-epe egokiak proposatzen ditugu prozesatzeko hitzen eta testuen konplexutasunaren arabera.\nHalere, jakin badakigu batzuetan entrega-epea baldintza batzuen mende daudela. Proiektuaren premiaren arabera, bezeroei proposatutako epeak murrizteko aukera eskaintzen dugu, bai lana itzultzaile gehiagoren artean banatuta (aurretik bezeroak horretarako baimena ematen baldin badu, jakina, emaitzaren kalitatean zerikusia izan dezakeela kontuan hartuta) edo premiazko errekarguak aplikatzen.\nHEDAPEN GLOBAL SERVICES-ek Datu Pertsonalak Babesteko 15/1999 Lege Organikoa betetzen du.\nGainera, gure bezeroek proiektu bakoitzean ekarritako dokumentazio guztiaren konfidentzialtasun osoa bermatzen dugu. Sarbide pribatuko tresnak ditugu (ftp, intranet), non informazio guztia babesten dugun. Fitxategi horietarako sarbidea bezero enpresak baimendutako erabiltzaileei zein prozesuan parte hartzen duten itzultzaileei mugatzen diegu. Azken horiek konfidentzialtasun-kontratu bat sinatu dute aurretik.\nParque Científico y Tecnológico de Bizkaia, Ibaizabal bidea 101, 48170 Zamudio (Bizkaia)\n+34 94 656 79 18\nLur Barriak 2008 Saria\nCookie-ak erabiltzen ditugu gure webgunean erabiltzailearen nabigazio esperientzia ziurtatzeko. Nabigatzen jarraitzen baduzu, ados zaudela ulertuko dugu.Ados nagoGehiago irakurri


Ekainaren 15etik 16ra WORKinn azoka egin da Bilboko BECen, eta ULMA han egon da. Estatuan egiten den enplegu industrialaren azoka bakarra da, eta herrialdeko Makina-Erremintaren eta Fabrikazio Aurreratuaren Nazioarteko Azoka egiten den denbora eta leku berean egiten da.\nULMA Taldeak bere ikus-entzunezko proiektu berria jarri du martxan pieza bi berrirekin; Bideo korporatiboa eta 9 Negozioei buruzko beste bat.\nBost urtean behin egiten dira euskararen kale erabilera neurketak Euskal Herrian eta hauek ezagutu bitartean errepasatu nahi genuke orain arteko egoera.\nZorionak ‘30 egun bizikletaz’ erronkan parte hartu duten ULMAko pertsona guztiei, egindako kilometroei dagokienez lortutako emaitza bikainengatik eta CO2 igorpena gutxitzeagatik.\nULMA Taldean aspalditik prestatzen ari garen eta partekatzeko gogo handia genuen berrikuntza bat dugu.\n30 egun bizikletaz, ULMAren azken tartea\nDatorren apirilak 30ean amaituko da 30 egun bizikletaz erronka. Animatu, gutxi falta da!\nULMAk ere HITZEKIN egin du Korrikarekin\nKorrikaren 22. edizioan ere `Hitzekin´ bat egin du ULMAk eta martxan izan da negozio guztietan Korrikari laguntzeko kanpaina. ULMAko negozio guztietako 479 langilek egindako ekarpenekin 3.600 euro jaso dira guztira, eta ULMA Fundazioak beste horrenbeste jarriz lagundu dio aurtengo Korrikari.\nENPLEGAGARRITASUNA; Esfortzuak merezi izan du\nAzken hilabete hauetan, gure bazkide batzuek ahalegin handia egin dute ULMAk 2020an abian jarri zuen Enplegagarritasun Planeko ikastaroak egiteko.\nParte hartu ULMArekin mugikortasun iraunkorraren alde\n30 egun bizikletan Erronka martxan dago, oraindik parte hartzen ari ez bazara, eman izena eta etorri apirilean bizikletan lan egitera, sari garrantzitsuak lortuko dituzu horregatik.\nULMA Oñatiko Duatloiaren XXIX edizioaren babezlea izan da\nJoan den larunbatean, martxoak 19, Duatloia ospatu zen Oñatin, 16:30etik 18:00etara bi urteko parentesiaren ostean.\nErronka Jasangarri Berria; 30 egun bizikletaz\nApirilaren 1ean hasiko da ‘30 egun bizikletaz’ erronka, lanerako joan-etorria bizikletaz egiteko asmoz. Hala nahi duten ULMAko pertsona guztiek parte hartu ahal izango dute.\n'Hitzekin' bat egiteko, martxan da ULMAn Korrikari laguntzeko kanpaina. Hitzek hizkuntza, ekinak herria. Hitzekin ulertzen dugu hizkuntza. Beraz, ekin! Euskaraz egin.\nULMA berdintasunarekin bat!\nEskerrik asko berdintasunaren aldeko ekintza solidarioan parte hartu duzuen pertsona guztiei.\nTUNAKAN proiektuan parte hartu nahi duzu?\nItsas ingurunean eta elikaduran espezializatutako AZTI zentro zientifiko eta teknologikoak kontserbako arrainaren kontsumoak hainbat kolektibotan dituen ondorio onuragarriei buruzko ikerketa nutrizionala egingo du.\nULMAk berdintasunaren alde egiten du, bere pertsonen bizitza profesionalean berdintasuna egon dadin, haiei guztiei beren gaitasunak eta konpetentziak garatzen berdin lagunduz eta bultzatuz.


About: dbpedia-eu:Luis_Briñas Goto Sponge NotDistinct Permalink\nLuis López de Briñas y MacMahon (Bilbo, 1849 – 1938), normalki Luis Briñas izenarekin ezaguna, entzute handiko pertsona izan zen Bilbon, batez ere berrogei bat urte eman zituelako Erruki Etxeari laguntzen. 1909 geroztik, presidenteordea izan zen erakunde horretan. 1926an umezurtzen babes-etxe horri eman zizkion milioi bat pezeta, eta 1930ean beste milioi bat eman zizkion, eta baita orube batzuk ere.\nLuis López de Briñas y MacMahon (Bilbo, 1849 – 1938), normalki Luis Briñas izenarekin ezaguna, entzute handiko pertsona izan zen Bilbon, batez ere berrogei bat urte eman zituelako Erruki Etxeari laguntzen. 1909 geroztik, presidenteordea izan zen erakunde horretan. 1926an umezurtzen babes-etxe horri eman zizkion milioi bat pezeta, eta 1930ean beste milioi bat eman zizkion, eta baita orube batzuk ere. 1927an Avril mendiko lur batzuk laga zizkion Victoria Eugenia ertzaindegiari. Gero, ertzaindegi hori gaurko Santa Marina ospitalea bihurtuko zen. Luis Briñas, bai Alfonso XIII.a Espainiako erregearen, bai Bilboko Udalaren esker onak irabazi zituen. Bere bustoa, marmolez eginda, Bilboko Erruki Etxeko lorategietan dago. Higinio Basterrak egindako lana da busto hori.


Zerbaitek huts egiten du… – KRIMINOLOGIA GABINETEA\nHome > Genero-indarkeria > Zerbaitek huts egiten du…\nJoan den igandean, 2021/05/09an, genero-indarkeriako zoritxarreko gertaera berri bat ezagutu genuen, hain zuzen ere, emakume baten hilketa, ustez bikotekide ohiak egin zuena eta, gertakarien ondoren, bere bizitza propioa bukatzea erabaki zuena, Sagunton (Valentzia).\nBeste behin ere, orduak aurrera joan ahala eta xehetasun gehiago jakin ahala, tragedian amaitu izanaren sinesgaiztasuna handiagoa da. Kasu horretan, urruntze-agindu bat zegoen ezarrita, bikotekide ohiak tratu txarrak ematen zizkiola zioen emakumeak salaketa jarri ondoren. Gainera, biktimak berak, hilketa baino egun batzuk lehenago, erakundeei laguntza eta baliabide gehiago eskatu zizkien arriskuan sentitzen zelako (zoritxarrez, ez zegoen batere oker).\nZer gertatu da hemen? Gertatutakoaren ondoren, beharbada, galdera egokia da “zerk huts egin duen hemen”. Ziurrenik, jarraian esaten dudan guztia begi-bistakoa izango da, baina argi eta garbi huts egin da, eta ordaindu beharreko prezioa oso altua izan da: bizitza bat.\nUrruntze-aginduen funtsa da biktimarioa biktimarengandik urruntzen dutela, eta biktimari babesa ematen diotela bere bizitza mehatxatzen duenaren aurrean. Neurri horrekin batera, askoz gehiago har daitezke erakundeek helburu hori lortzeko dituzten baliabideak eskutik hartuta. Hala ere, hemen agerian geratu da biktimaren babesgabetasuna, agindu hori eta laguntza eskatu ondoren martxan jarritako baliabideak gorabehera.\nBeraz, amaiera tragikoa ezin da ulertu dena egiten ari zen eta ezerk funtzionatu ez duenean. Kasu horiek dira tratu txarrak jasaten ari diren beste emakume batzuk salatzera eta beren bizitza bihurtu den tortura etengabearekin amaitzera bultzatzen ez dituztenak.\nBiktimek salaketa jartzen dutenean, erakundeen eta profesionalen babesa espero dute, hau da, bizitza berri bat hasteko ingurune segurua, iragana behin eta berriz agertuko den beldurrik gabe. Hala ere, emakume hori ez zen inoiz segurtasun-ingurune horretan egon, eta biktimen arretarako bulegora ere hurbildu zen babes gehiago eskatzera. Babes hori ez da inoiz iritsi.\nHorrek guztiak hainbat gogoeta egitera eraman nau: nahikoak al dira egungo neurriak? Eraginkorrak dira? Modu egokian egiten ari al dira?\nTeorikoki, kautelazko neurri batzuk hartzen dira salaketa jartzen den unean, berehala eraginkorrak izan daitezen emakume horrek epaitegia utzi eta bere etxera itzultzen den unetik, erasotzaileak ezagutzen duen lekura, hain zuzen ere, eta ziurrenik bertan bilatuko du etorkizunean. Egitate hori saihestu egin behar dugu, eskura ditugun baliabide guztiak martxan jarriz; salaketa, ordea, beste probokazio bat besterik ez da erasotzailearentzat; izan ere, batzuetan, indarkeriazkoagoa bihurtuko da, eta emakumearen aurkako indarkeriaren eskala gora egingo du.\nBai, badakit orain adierazpen ospetsu bat datorrela, alegia, ezinezkoa dela jarraipen hori egitea biktimarioaren aurkako urruntze-agindua jarrita duten biktima guztiekin, askoz baliabide gehiago beharko liratekeelako. Biktimen babesa utopia al da orain? Kasu horretan, zertarako ezartzen ditugu neurri batzuk, biktimak berak salatu ezean, jarraipenik edo berrikuspenik izango ez dutenak?\nEz du ezertarako balio neurriak betearazteko estrategiak, zapalkuntzak hautsiz gero errepresalien beldur direlako, emakumea “berea” dela uste duen erasotzaile bati bere “gauzekin” nahi duena egiteko asmoa kenduko balio bezala, are gehiago bere emaztea berarekin “gaizki portatu” denean.\nEzartzen diren neurriek eraginkorrak izan behar dute. Horrek baliabideak handitzea badakar, hala egin beharko da, baina ezin ditugu biktimak salatzera bultzatu, baldin eta horrekin beste behin ere erasoak jasateko arriskua areagotzen badugu.\nTratu txarrekin amaitzeko eta biktima arriskutik aldentzeko salatzea da helburua, ez egoera larriagotzeko, eta, azkenik, bere bizitza amaitu dela.\nGenero-indarkeria, Tratu txarrak


Donejakue bidea, pertsonaia | Bizigiro | Berria\nDonejakue bidea, pertsonaia\n'3Caminos' telesaila grabatzen aritu dira Nafarroan. Amazon Prime Videok emango du, 2021ean\nAstelehenean eta asteartean Leireko monasterioaren inguruan filmatzen aritu ziren. ESTUDIOS MELITON Tamaina handiagoan ikusi\nEz da agertoki hutsa, ez film bateko kanpoaldea, pertsonaia baizik, hezur eta haragizkoa ez bada ere. Donejakue bidea pertsonaia izango da 3Caminos (Hiru bide) telesailean. Tartean, Donejakue bidearen Euskal Herriko zatia. Asteon, Leireko monasterioan grabatzen aritu dira (Esa, Nafarroa), astelehenean eta asteartean, eta martxoan berriro itzuliko dira, Garesen eta Orreagan filmatzera. 2021. urtearen hasieran ikusi ahal izango da telesaila, Amazon Prime Videon, eta sei atal izango ditu.\nFilmazio taldeak ere Donejakue bidea egingo du, grabatzen. Nafarroan hasi, Errioxan jarraitu, (Espainia) eta Galiziaraino iritsiko dira. Grabazioak luze joko du, hainbat lekutan eta hainbat alditan filmatu behar baitute. Telesaileko protagonistek istorioan hiru aldiz egingo dute Donejakue bidea, urte ezberdinetan, eta, beraz, behin baino gehiagotan grabatuko dute leku batzuetan, garai ezberdinak irudikatzeko asmoz.\nHorrez gain, telesaileko pertsonaia nagusiek fikzioan hainbat jatorri dituzte, eta herrialde horietan ere grabatuko dute: Alemanian, Hego Korean, Mexikon eta Portugalen. Herrialde horietako ekoiztetxeek ere parte hartu dute proiektuan: Alemaniako Ariane Krampek, Portugalgo Cinematek, Italiako Cross Productionsek eta Hego Koreako 329 Studiosek.\nBost dira telesailaren protagonistak: Andrea Bosca (Lucca pertsonaia, marinel baten semea, Italian hazia), Veronica Echegui (Raquel, kantatzea gustatzen zaion neska bat), Alex Gonzalez (Roberto, Mexikon bizi den suhiltzaile ohi bat), Alberto Jo Lee (Yoon Soo, aitak antolatu dion bizitzatik ihesi doana) eta Anna Schimrigk (Jana, anarkista).\nTelesailak hiru zuzendari ditu: Norberto Lopez Amado (Hernán, El príncipe), Iñaki Mercero (El tiempo entre costuras, El príncipe) eta Franciska Meletzky (El tiempo entre costuras).\nGaliziako Ficcion Producciones —berak irabazi zuen lehiaketa—, Beta Films eta Amazon Prime dira ekoizleak, eta Mamen Quintas ekoizle eragilea. Produkzio taldeko kide batzuek Donejakue bidearen zati bat egin zuten, telesailerako grabazio lekuak ikusteko eta baita bidea bera ezagutzeko eta sentitzeko ere. Grabazioetarako, hainbat eliza, katedral, zubi, aterpetxe... aukeratu dituzte. «Natura telesaileko pertsonaia da», nabarmendu du Quintasek. «Bidea protagonista bat gehiago da». Eta telesaila Donejakue bidea eta haren ingurua erakusteko modua izango da.\n«Bidea metafora bat da», jarraitu du Quintasek. «Guztiok egiten dugu bide bat, eta bost pertsonaia nagusiek ere beren bidea egingo dute, hazten, frustrazioekin borrokan, porrotekin... Geure bizitzaren metafora da».\nEz dute zehaztu zehazki noiz ikusi ahal izango den. 2021. urtearen hasiera aipatu dute. Ez da kasualitatea, 2021. urtea Xacobeo urtea baita, eta proiektuak Galiziako Xuntaren milioi eta erdi euroko laguntza jaso baitu. Galiziako Gobernuak agerian utzi du urte horretako ikus-entzunezko proiektu gisa bultzatu duela telesaila, Donejakue bidearen nazioarteko promozio gisa, Amazon Primeren laguntzarekin.\n3Caminos ez da Donejakue bideari buruzko telesail bakarra. Koldo Serra zuzendari bilbotarrak Caminantes (Bidaztiak) telesaila filmatu du Orangerentzat. Telesail horrek berezitasun bat du: sakelako telefonoekin filmatu dute. Beldurrezko istorio bat da: gazte talde bat desagertu egingo da Donejakue bidea egiten ari dela.


INTERPOL 6 ohar gorri arruntak eta haiei buruz egin dezakezuna | Abokatu Bulegoak Dubai\nINTERPOL 6 ohar gorri arruntak eta haiei buruz egin dezakezuna\nINTERPOL Ohar Gorrien zerrenda\nNazio mugen gaineko krimenen aurkako borroka gauza handia izan daiteke. Zorionez, INTERPOLek urteotan zehar erakutsi du bere burua muga nazionalez gaindiko krimenen aurka borrokatzen.\nBotoi baten klik eginez, INTERPOLek ustezko gaizkile baten, etxean edo atzerrian behin-behineko atxiloketa egiteko beharrezko informazio eta datu guztiak eskuratu eta parteka ditzake. Informazio eta datu horiek, oro har, estatu kideekin partekatzen dira kolorez kodetutako oharren moduan.\nHerrialdeetan aitortutako INTERPOL zazpi oharretatik, ohar gorria larriena da eta, zoritxarrez, gehiegikeriarik handiena duena. Izan ere, erakundeari salatu egin zaio ohar hau gehiegikeriaz erabiltzea eta justifikaziorik gabeko izen handiko pertsonak zerrendatzeko erabiltzea.\nHori gertatu behar al da? Artikulu honetan, ohar gorria zer den ulertu ahal izango duzu eta zure burua nola babestu dezakezu justifikatu gabeko ohar gorri bat zure aurka ematen bada.\nZer da Ohar gorria?\nIragarki gorria begiratoki oharra da. Mundu osoko nazioarteko legea betearazteko eskaera da ustezko gaizkile baten behin-behineko atxiloketa egiteko. Behin-behineko atxiloketa hori entregatu, estraditatzeko edo beste edozein legezko ekintzaren zain egiten dute.\nINTERPOLek, oro har, ohar hau igortzen du herrialde kide baten aginduz. Herrialde honek ez du zertan susmagarriaren jaioterria izan behar. Hala ere, delitua egin zen herrialdea izan behar du.\nIragarki gorriak igortzea herrialde guztietan oso garrantzitsutzat jotzen da. Horrek esan nahi du kasuan kasuko susmagarria segurtasun publikoarentzako mehatxua dela eta horrela maneiatu behar dela.\nJakinarazpen gorria ez da nazioarteko atxilotze agindua. Nahi duen pertsona baten oharra besterik ez da. Izan ere, INTERPOLek ezin du legea betearaztea inolako herrialdetan behartu, ohar gorriaren gaia den pertsona bat atxilotzeko.\nEstatu kide bakoitzak erabakitzen du zer balio juridiko ematen dion ohar gorrian eta bere legea betearazteko agintariek atxiloketak egiteko duten aginpidea.\nEmandako 6 ohar gorri arruntak\nPertsonen aurka egindako ohar gorri askoren artean, batzuk nabarmentzen dira. Jakinarazpen horietako gehienak arrazoi politikoek babesten zituzten edo kasuan kasuko pertsona kalumniatzeko. Jaulkitako ohar gorri ezagunenetako batzuk honakoak dira:\n# 1. Dabideko bikotekideak Pancho Campo atxilotzeko ohar gorriaren eskaera\nPancho Campo Espainiako teniseko profesional eta enpresaria zen, Italian eta Errusian finkatutako negozioak zituen. Bidaia egitera zihoala, AEBetako aireportuan atxilotu zuten eta EAEko ohar gorria eman ziotelako deportatu zuten.\nOhar gorri hau Dubaiko negozio bazkide ohiaren eta bere arteko gatazka baten ondorioz eman zen.\nEnpresa bazkideak Campori bere enpresa itxi izana leporatu zion bere baimenik gabe. Horrek bere faltan egindako epaiketa ekarri zuen. Azkenean, auzitegiak iruzurraren erruduna deklaratu zuen eta INTERPOLen bidez ohar gorria eman zuen haren aurka.\nHala ere, kasu honen aurka borrokatu zuen eta bere irudia berreskuratu zuen 14 urte borrokan egon ondoren.\n# 2. Hakeem Al-Araibiren atxiloketa\nHakeem Al-Araibi Bahraineko futbolari ohia zen eta 2018an oharra gorria eman zion Bahrainetik. Ohar gorri hori INTERPOLen araudiaren kontrakoa zen.\nBere arauen arabera, ihes egindako herrialdearen izenean ezin da errefuxiatuen aurkako ohar gorririk eman. Horregatik, ez zen harritzekoa Al-Araibiren aurkako ohar gorria emateak haserre publikoa izatea Bahrainiko gobernutik ihesean zetorren iheslaria zela.\nAzkenean, ohar gorria 2019an kendu zen.\n# 3. Irango ohar gorriak Donald Trump-AEBetako presidente ohia atxilotu eta estraditatzeko eskaera\nIrango gobernuak ohar gorria eman zuen Donald Trump Amerikako Estatu Batuetako presidentearen aurka 2021eko urtarrilean. Ohar hori Qassem Soleimani jeneral irandarra hiltzeagatik epaitzeko eman zen.\nOhar gorria lehen eserlekuan zegoela eman zen eta gero berriz ere berritu zuten kargua utzi zuenean.\nHala ere, INTERPOLek Iranek Trumpi ohar gorria emateko egindako eskaera baztertu zuen. Hala egin zuen, bere Konstituzioak argi eta garbi mugatzen baitu INTERPOL arrazoi politiko, militar, erlijioso edo arrazistek babestutako edozein arazotan inplikatzea.\n# 4. Errusiako Gobernuak Red Avis-ek William Felix Browder atxilotzeko eskaera egin zuen\n2013an, Errusiako gobernua INTERPOLek William Felix Browder Hermitage Holding konpainiako zuzendari nagusiari ohar gorria igortzea lortu zuen.\nAurretik, Browder Errusiako gobernuarekin egon zen gatazkan, giza eskubideak urratu zituelako eta Sergei Magnitsky bere lagun eta lankideari egindako tratu gizagabea zela eta.\nMagnitsky Browder-ek duen Fireplace Duncan enpresako zerga praktiketako burua zen. Auzitegi bat aurkeztu zuen Errusiako barne funtzionarioen aurka, iruzurrezko jardueretarako enpresen izenak legez kanpo erabiltzeagatik.\nMagnitsky bere etxean atxilotu zuten, atxilotu eta funtzionarioek jipoitu zuten. Handik urte batzuetara hil zen.\nBrowderek bere lagunarekin izandako injustiziaren aurkako borroka hasi zuen, eta horrek Errusia herrialdetik bota eta bere enpresak bahitzea eragin zuen.\nHorren ostean, Errusiako gobernuak Browder Red ohar baten gainean jartzen saiatu zen zerga ihesaren akusazioengatik. Hala ere, INTERPOLek eskaera ezetsi zuen, arrazoi politikoek babesten baitzuten.\n# 5. Ukrainako Gorriak Viktor Janukovitx Ukrainako gobernadore ohia atxilotzeko oharra eskatu du\n2015ean, INTERPOLek ohar gorria bidali zuen Viktor Janukovitx Ukrainako presidente ohiaren aurka. Hori Ukrainako gobernuak eskatuta, malversazio eta finantza okerrak egitea leporatuta.\nHori baino urtebete lehenago, Janukovitx gobernutik bota zuten poliziaren eta manifestarien arteko liskarrak direla eta, hainbat herritarren heriotza eragin zuen. Errusiara ihes egin zuen orduan.\nEta 2019ko urtarrilean, epaitu eta hamahiru urteko kartzela zigorra ezarri zion Ukrainako auzitegiak bere ezean.\n# 6. Turkian Enes Kanter atxilotzeko ohar gorriaren eskaera\n2019ko urtarrilean, Turkiako agintariek ohar gorria eskatu zioten Enes Kanter-i, Portland Trail Blazers zentroari, erakunde terrorista batekin harremanak izatea leporatuta. Agintariek Fethullah Gulen erbesteratutako elizgizon musulmanarekin izandako lotura aipatu zuten. Kanterrek Gulen taldeari diru laguntzak ematea leporatu zioten.\nAtxiloketaren mehatxuak Kanterrek Estatu Batuetatik kanpora bidaiatzea eragotzi du atxilotu egingo duten beldurrez. Hala ere, ukatu egin zituen Turkiaren erreklamazioak, eta adierazi zuen ez zegoela salaketen aldeko frogarik.\nZer egin INTERPOLek ohar gorria eman duenean\nZure aurka ohar gorria bidaltzea izugarria izan daiteke zure ospea, karrera eta negozioa. Hala ere, laguntza egokiarekin, ohar gorriaren difusioa eman dezakezu. Ohar gorria igortzen denean, hauek dira eman beharreko urratsak:\nJarri harremanetan INTERPOLen Fitxategiak Kontrolatzeko Batzordearekin (CCF). INTERPOLek zure fitxategietan zure inguruan dituen datuetara sartzeko eskubidea duzu.\nJarri harremanetan abisua eman zen herrialdeko agintari judizialekin, abisua kentzeko.\nOharra nahikoa arrazoirengatik oinarritzen bada, bizi zaren herrialdeko agintarien bidez eska dezakezu zure informazioa INTERPOLen datu basetik ezabatzeko.\nEtapa horietako bakoitza abokatu kualifikatu baten laguntzarik gabe konplexua izan daiteke. Eta horrela, gu Amal Khamis defendatzaileak, kualifikatuta eta prest zaude prozesuaren fase guztietan laguntzeko, zure izena garbitu arte.\nEAEn ohar gorriak dituzten legezko kasuak arreta eta espezializazio handiz tratatu beharko lirateke. Gaian esperientzia handia duten abokatuak behar dituzte. Baliteke krimenen defentsarako abokatu arrunt batek ez izatea beharrezko trebetasuna eta esperientzia gai horiek kudeatzeko.\nZorionez, nazioarteko zigor defentsako abokatuak Amal Khamis defendatzaileak behar duzuna zehazki. Gure bezeroen eskubideak edozein arrazoirengatik urratzen ez direla ziurtatzeko konpromisoa hartu dugu. Gure bezeroen alde egiteko eta babesteko prest gaude. Red Notice gaietan espezializatutako nazioarteko kasu penaletan ordezkaritza onena eskaintzen dizugu.\nGure espezializazioak honako hauek barne hartzen ditu: gure espezializazioak honako hauek ditu: nazioarteko zuzenbide penala, estradizioa, elkarren arteko laguntza juridikoa, laguntza judiziala eta nazioarteko zuzenbidea.\nBeraz, zuk edo maite duzun batek bere aurkako ohar gorri bat bidaliz gero, lagundu dezakegu. Jar zaitez gurekin harremanetan gaur!


Mugimendua | 100 lengoaia 11 esperientzia\nBizitza mugimendua da eta mugimendua bizitza.\nEta haurrak bizi-biziak dira. Dinamikoak, arinak, espresiboak dira. Euren gaitasun fisikoak eta dena ezagutzeko duten gogo horrek mugitzera, zerbaiten bila joatera, batetik bestera ibiltzera, ausartzera eramaten ditu. Euren askatasunak eta euren energiak era guztietako mugimenduak eta emozioak bizitzera bultzatzen ditu. Mugimenduari dagokionez, euren sormenak ere ez du mugarik. Eta, batik bat, ikertu, frogatu, entsaiatu, itxaron… egiten dute eta sentsazio berriak, erronka berriak bilatzen dituzte.\nUzten badiegu eta denbora, lekua, giro egokia eta konfiantza ematen badiegu eurak erregulatzen dira, kontrolatzen dira, nekatzen dira eta atsedena hartzen dute, gehiago edo gutxiago arriskatzen dute…\nEz baditugu epaitzen, ez badiegu presioa sartzen, ez baditugu konparatzen, ez badiegu gutxiegikorik eskatzen, ezta ezarritako gehiegikorik jartzen…; ziurtasuna ematen badiegu baina aldi berean ausardia, beraiengan konfiantza baldin badugu eta eurek bakarrik ahal dutenean urruntzen bagara, ezin dutenean eta ondoan behar gaituztenean hor baldin bagaude… beraiek gai direla ikusiko dugu.\nMugimenduan ere diren bezalaxe maite nahi ditugu.\nTailer honetan psikomotrizitatearekin, musika eta dantzarekin, antzerkiarekin, joko sinbolikoarekin, gimnasiarekin, atletismoarekin, e.a.rrekin gozatzen dute adinari erreparatu gabe, bakoitzak bere interesei begiratuz, bere gustuei, bere ahalmenei, bere gogoei; bakoitza bere erara, bere erritmoan, bere estiloan.\nMaterial ugari dute eskura, aukerak ematen dizkienak eta ez eragozpenak; erakargarriak eta interesgarriak direnak euren sormenerako edo ikerketarako; pertsonalki egiteko edota taldean (koltxonetak, oihalak, tresnak, e.a.), baina, batez ere, denbora dute -denbora uzten diegu-, gozatzeko denbora.\nZientzia ez da geldoa eta neska-mutilak ez dira sedentarioak. Bata zein bestea mugimenduan daude, beti aurreratzen, beti hazten.\nZientzia tailerrak haurren munduarekin, euren interesekin, euren beharrekin konektatu behar du ezinbestean. Era berean, behartuta dago Naturara irekitzera, berarengatik elikatzera. Zorionez, gure eskoletan, modu oparoan inguratzen gaitu ama lurrak: mendiak, zuhaitzak, landareak, ibaiak, zelaiak, animaliak… era guztietako esperientziak eskaintzen dizkigute eta hauek bizitzera ateratzea oso erakargarria da (eta naturala).\nOparotasun hau dela eta, astean behin haurrei paseatzera ateratzeko aukera ematen diegu inguruko bideetan ibiltzeko eta natura zentzu guztiekin gozatzeko eta gozatuz.\nIrteera hauetan ikusten dugu nola, espazio irekietan, neska-mutilak adierazi eta erregulatu ditzaketen era naturalean emozio asko eta asko; nola zuhaitz, animali eta landareekiko interakzioan lasaitzen diren; nola euren buruenganako konexio handiagoa lortzen duten, hobeto ulertzen diren, gustatzen zaizkien gauzekiko konexioa garatzen duten; nola ikasten duten espazioa erabiltzen; nola ibiltzen diren euren beldurrei aurre eginez; nola erlazionatzen diren inguruko elementu eta naturako izakiekin…\nBadaude ikerketak Naturan sarritan ibiltzeak umeen jarrerak hobetzen laguntzen duela demostratu dutenak; baita arreta, koordinazioa e.a. hobetzen duela ikusi da, hau da, aprendizaian aurrera egiteari laguntzen diola. (1)\nHaurrek behaketak egiten dituzte, interesatzen zaizkien elementuen inguruko ikerketa zuzenak egiten dituzte, hala nola, intsektuak, basa-fruituak, loreak eta landareak, oin-aztarnak, harriak, animaliak…Horretarako lupak, prismatikoak, xomorroak garraiatzeko ontziak, oharrentzako liburuxkak, e.a. lagungarri izaten ditugu. Gero, eskolan, mikroskopioan behatzen/ikertzen ditugu, edota bildumak egiten ditugu, edota sailkatzen ditugu, edota beraientzat habitat egokiak egiten ditugu.\nHonez gain, ibilbidean, naturako edozein elementurekin jolasteko aukera ematen diegu: ura, lokatza, zura, goroldioa, harriak, adarrak… Material natural hauek ez dute zer ikusirik egituratuko jostailuekin, denak ezberdinak baitira, ezaugarri sentsorialei dagokienez konplexuak (testura, kolorea, tenperatura…) eta joko irekiagoa, kreatiboagoa, berezkoa izaten uzten dute, horrela neska-mutilen fantasia eta irudimean garatuz.\nBatzuetan, helburu jakin batekin ateratzen gara eta, besteetan, ea zer aurkitzen dugun ateratzen gara, baina beti oso ondo pasatzen dugu eta nekaturik itzultzen gara baina gustura eta makina bat gauza kontatzeko eta konpartitzekoarekin.\nBizitutakoa ahoz eta era informalean adierazteaz gain, “koaderno bixia” deituriko koaderno erraldoi batean ere bizitutakoa uztera animatzen ditugu, nahi duten moduan, bertan euren aportazioak jasotzen ditugu, bai marrazkien bidez, edo komentatutako argazkien bidez, edo olerkiak idatziaz, edo adierazpenak, galderak… Koaderno hau askotan erabiltzen dugu, irteeran parte hartu dugunok eta baita eskolara bisitan etortzen direnei ere zenbat ikasten dugun azaltzeko eta zein ondo pasatzen dugun adierazteko balio izaten digu.\nAsteroko irteera hauetaz gain, ikasturte hasiera bakoitzean astean behin baino gehiagotan irteerak egiten ditugu ikasle guztien etxeetara joateko, horrela denok jakin ahal izateko non bizi den bakoitza eta zein ingurutan (ez gara barrura sartzen). Irteera hauek garrantzizkotzat jotzen ditugu denok, bai ikasleek, euren familiek eta guk geuk irakasleok, elkar ezagutzeko behar-beharrezkoa den zerbait bezala. Ibilbide hauen antolaketaz ikasle zaharrenak arduratzen dira, zenbat denbora beharko dugun aurreikusiz, zer ikus dezakegun bidean pentsatuz, ea txikienentzako aulkitxoak eraman behar diren, ea goiz batean etxe bat baino gehiago bisitatu ditzakegun, e.a.\n(1) Heike Freire


Herri kirolen jarraitzaile sutsua - Larraul - Aiurri.eus\nHerri kirolen jarraitzaile sutsua\nAiurri 2011-11-03 17:51\nLarraulgo Larrunbide Erdikoa baserrian jaio zen Martin Arizeta Mayoz 1953 urtean. Mekanikoa lanbidez, herri kirolak ditu zaletasun nagusi: idi-apustuak bereziki.\nBaserriko lanetan ohitu zen Martin umetatik eta gaur egun mekaniko lanetan aritzen bada ere, eutsi egiten die baserriko eginbeharrei. Bederatzi anaia-arreba izan ziren guztira, nahiz eta orain ederki urrituta daudela adierazi duen. Eskolara joatea ez zitzaion gehiegi gustatzen, nahiago zituen baserriko lanak, “eguraldi txarra egiten zuen garaian joaten ginen gu eskolara, bestela etxean aritzen ginen lanean. Madrilgo maistra izan genuen, oso zorrotza: garai hartan, noski, ez zigun euskaraz hitz egiten uzten”, aipatu du. Baserriko lanetan, berriz, denetarik egiten zuten, “belarretan, sagar edo intxaur biltzen… Animaliak ere izaten genituen: behiak, idiak, astoa… Handik bizi ginen etxeko guztiak”. Igande arratsaldetan Larraulgo plazan biltzen ziren larrauldar gazteak. “Kartetan aritzen ginen 16 urtera arte behintzat. Gero erromerietara joaten hasi ginen: Aizterrazura gehienetan. Han, oker samar bada ere, trikitixa dantzatzen ikasi genuen”.\n1990 urtean Larrunbide Erdikoa baserria erre egin zen eta berria egin zuten gerora. Bertan bizi da egun familiarekin eta etxearen azpialdean ukuilurik ez badute ere, aldameneko etxe-ordean nahiz inguruko zelaietan idiak nahiz ardiak ditu.\nHerri kirolen jarraitzaile\nAbere artean ohituta, 15 urterako hasi zen Martin ahari apustuetan parte hartzen. 20 bat ahari eduki ditu guztira 30 urtean zehar eta hainbat apustu eta erakustalditan hartu izan du parte. “Denean ibili ezin denez, ahariak utzi egin nituen eta duela 20 urte lehen idia erositakoan, idi apustutan hasi nintzen. Harrezkero beti izan dut idiren bat etxean. Gustatu egiten zait idiekin Alkiza aldera entrenatzera joatea, baina lan handia ematen dute. Udan, lanetik etorritakoan ondo moldatzen naizen arren, neguan zailagoa izaten da. Hala ere, beti izaten dut laguntzeko jendea”, azaldu du. Azken urteetan utzi samar badauka ere, inguruko herrietako festetako idi apustuetan hartu izan du parte: Larraulen, Zizurkilen, Amasan… Ikusle gisa, ordea, oraindik ere batetik bestera ibiltzen da larrauldarra, “lehen baino idi-apustu gutxiago egiten bada ere erakustaldiak ugari izaten dira eta maiz joaten naiz haiek ikustera, baita Bizkaiara ere”.\nHerri kirol denak gustatzen zaizkio eta gertutik jarraitzen ditu: harri-jasotzea, aizkora… Esku pilota ere ikaragarri gustuko du: “partidak frontoian zuzenean ikustea gustatzen zait. Alde ederra dago frontoian bertan edo telebistan ikusi”. Xala eta Irujoren jarraitzailea da, “askotan topatu gara eta lagunak ditut. Egia esan, ez dut gustuko ez dudan pilotaririk: gainera, besterik badirudi ere, ez dira hainbeste”.\nOrain gutxi ibiltzen den arren, ehiza ere atsegin du Martinek, “egun hauetan aukera sortzen bada ibiliko naiz zertxobait, baina etxetik gertu”. Perretxiko zalea ere bada; bizitza guztian gustatu izan zaio perretxikoak biltzea. “Baten batek bilduko zituen arren, aurten ez da apenas perretxikorik atera eta iaz ere gutxi. Normalean udazken aldean atera izan dira beti, baina harrituta nago orain. Badirudi eguraldi aldaketak-edo eragina izan duela… Udaberriko xixarik ere ez dut ikusi aspaldiko urte hauetan”, adierazi du.\nTabernari eta mekaniko\nBerrogei urtetik gora daramatza Martinek mekaniko lanetan. Aurretik, ordea, tabernari gisa aritu zen Tolosan, “15 urte bete aurretik arreba eta koinatari laguntzen aritzen nintzen asteburuetan tabernan. Oso lotua den arren, oraindik ere gehien gustatzen zaidan langintza da tabernariarena”. 15 urte bete zituenean Resa lantegian hasi zen mekaniko eta handik gutxira Frantziara joan zen lanera, “hasiera batean anaia zen joatekoa, baina ezin izan zuen eta ni joan nintzen bere lekuan Aviñonera. Ondo ikasi nuen frantsesez, zer erremedio! Gogoan dut oraindik nola herriko festetan, San Bartolome egun batean abiatu nintzen Frantziara. Hauxe miseria!, pentsatzen nuen trenean nindoala. Aurrena bengaloi edo karabana batera eraman ninduten; gero hiru urte egin nituen Montpellierko hotel batean. Autopistak egiteko makinak konpontzen genituen”. 23 urte zituela, ez zuen samurragoa izan itzulera: soldadutza egitera eraman baitzuten Cartagenara aurrena eta marinara gero, “zortea izan nuen, enkarguak egiteko ardura jarri baitzidaten, baina nik ez nuen han egon nahi eta azken batean, soldadutza erdia egitea lortu nuen: bederatzi hilabetez”.\nAutoekin ere lan egindakoa izanagatik, azken urte luzeetan autobusak konpontzen aritzen da autonomo gisa enpresa ezberdinetan.


Orozkoko Udal aurrekontuak onartuta obra eta lanei ekingo diete - Orozko - Aiaraldea.eus\nOrozkoko Udal aurrekontuak onartuta obra eta lanei ekingo diete\nAimar Gutierrez 2017-12-15 08:10\n4.794.300€-ko aurrekontuak onartu ditu Udalak, errepiden mantenua lehentasunetako bat izanik / Aiaraldea\nOrozkoko Udalak 2018ko aurrekontuak onartu zituen abenduko udalbatzan. Adostasuna nagusi izan ez bazen ere, urte berrirako programatutako hobekuntza eta obrei ekingo die udalak. Azpimarratzekoa da osasun-zentro berria eraikitzeko eskatutako kreditu: 500.000 eurokoa, hain zuzen.\nADIEren aldeko bozkekin onartu ziren 2018ko Orozkoko Udal aurrekontuak, 4.792.300 eurokoak. Diru sarreren balantzea 2017koa baino positiboagoa izango da, udalkutxaren ekarpena 201.000 eurotan areagotuko da eta.\nHorretaz gain, udalak, 500.000 euroko mailegu bati helduko dio. Kreditu horrekin osasun-zentroaren obrei hasiera emango diote, datorren urtean.\nBestelako inbertsioak ere aurreikusi dituzte 2018ari begira. Landa eremuen mantenurako 100.000 € bideratuko dira. Horren barruan, auzunetara heltzeko bideak konpontzea lehentasunezko ariketa izango da.\nEra berean, ortu-ekologikoek izan duten arrakasta ere aintzat hartuta, diru-sarrerak erabiliko dituzte bertan nekazaritza ikastaro berriak abian jartzeko.\nElkarte eta jai batzordeentzat diru gehiago\nHorrez gain, herriko elkarteek eta auzoetako jai-batzordeek %10 gehiago jasoko dute 2018an. Diru-laguntza horiek izoztuta egon dira urte luzez, eta BEZaren igoera gastuei aurre egin nahi izan zaie horrela. Euskara ikasteko diru-laguntzak ere handituko dira, besteak beste.\nGizarte Etxearen egikaritzeari dagokionez, abian jartzeko beharrezko pausoak emango dira 2018an.\nEH Bilduk proposatutakoaren haritik, emergentzia sozialerako etxebizitzak ahalbidetzeko 7.200 euroko inbertsioa aurreikusi bada ere, eraikin horien egikaritzeak eztabaida ugari sortu ditu udal-taldeen artean.\nUdal iniziatibaz sortu ez den proiektua izan arren, Orozkoko Udalak Zerumugan proiektua babesteko hautua egin du, 100.000 eurorekin.\nZerumugan proiektua Antonio Lazkanok zuzendutako ikus entzunezkoa da, Jose Arrue margolariaren “erromeria” obra oinarritzat harturik herriko kultura, usadio eta erritoak lantzea du helburu.\nBertan Orozkoko herritar askok boluntario gisa parte-hartu dute. Blas de Oterori buruzko proiektu bat hastea ere aurreikusi dute.


Pareko mozkinak | Ekonomia | Berria\nNoiz sortua: 2019-02-28 00:30:00\nCAFek 43 milioi irabazi ditu 2018an, aurreko urtean baino %2 gehiago. Solaris autobus konpainia erosteak baldintzatu ditu emaitzak\nCAFek jakinarazi du 43 milioi euroren irabaziak lortu dituela 2018an, eta horrek esan nahi du %2ko hazkundea baizik ez duela izan —milioi euro bat gehiago—, baina emaitza hori erabat baldintzatu du Solaris autobus konpainiaren erosketak. Hura CAFen egituran sartzeak desitxuratu du urtea. Emaitzen beste kopuruei begiratzea besterik ez dago. Hasteko, %39 igo ditu salmentak, 2.049 milioi euroraino —1.887 milioi lirateke Solaris gabe, %28 gehiago—, eta urteko kontratazioa %92 igo da, 1.514 milioitik 2.902 milioiko kontratazio errekorrera. EBITDA marjina ia %10ekoa izan da.\nBestalde, altxortegiak beherakada nabarmena izan du, eta zirkulantea asko jaitsi da, %84 hain zuzen, 247 milioi eurotik 40ra. Begien bistakoa da CAF egiten ari den inbertsio ahalegin handiaren eragina dela, Solarisen erosketaz gain Galesko Newport fabrika berria ere martxan jarri baitu 2018. urtean.\nEskaera zorro deigarria\nDena den, CAFen emaitzen zenbakien artean batek pizten du arretarik handiena. Beasaingo konpainiak errekor bat hautsi zuen 2017an eskaera zorroari dagokionez, 6.265 milioi euroko kontratuei esker; bada, 2018an birrindu egin du marka hori, %23ko igoerari esker. Gipuzkoako trengileak 7.716 milioi euroko eskaera zorroa zuen 2018ko abenduaren amaieran. Hori da CAFek bere geroa eraikitzeko duen bermerik handiena.\nHorretan ere, ordea, Solarisen bat egiteak badu zerikusirik, Poloniako autobus konpainiaren ekarpenik gabe 7.049 milioi eurokoa bailitzateke eskaeren poltsa; kopuru txikiagoa litzateke, baina inoizko handiena hori ere. Alegia, ia 700 milioi euroko ekarpena egin dio Solarisek zain dauden kontratuen zorroari.\nEskaera horien %88 nazioarteko merkatuan lortutakoak dira; bakarrik %12k dute jatorria Iberiar penintsulan. Salmenta gehienak Europan egiten jarraitzen du CAFek, eta Erresuma Batua da fakturazioaren zati handienaren jatorria (%23). Halaber, trengintza izan da salmenta gehien eragin duen negozioa: 1.315 milioi euro (+%41). Horrez gain, zain dauden kontratu guztien %91 trengintzaren negozioari lotuak dira, eta %9, autobusari lotuak.


Irekia Eusko Jaurlaritza - Gobierno Vasco :: Eusko Jaurlaritzak hiru lehentasun zehaztu ditu espezializazio adimenduna euskal enpresetan aplikatzeko\nEusko Jaurlaritzak hiru lehentasun zehaztu…\n<img src="https://www.irekia.euskadi.eus/uploads/cover_photos/16666/original/IMG_2334.JPG" style="max-width:100%" alt="Eskuinetik ezkerrera, Teknologiako sektorearen presidentea eta zuzendaria Manuel Salaberria eta Tomás Iriondo, eta erdian Alexander Arriola, SPRIko zuzendari nagusia. " />\nEskuinetik ezkerrera, Teknologiako sektorearen presidentea eta zuzendaria Manuel Salaberria eta Tomás Iriondo, eta erdian Alexander Arriola, SPRIko zuzendari nagusia. Iturria: Irekia\nSPRI Taldeko zuzendari nagusiak, Alexander Arriolak, esan du Euskadin energiaren, fabrikazio aurreratuaren eta osasun arloko bio-mikro-nano konbergentziaren arloetan aplikatu behar direla Europako ikerketa eta berrikuntza estrategiak.\nAlexander Arriolak, SPRI Taldeko zuzendari nagusiak, Bilbon azaldu du gaur (azaroak 6, asteazkena) Eusko Jaurlaritzak zein irizpide eta lehentasun aplikatu behar dituen Euskadin euskal enpresetako espezializazio adimenduna (RIS3 prozesua) Europar Batasuneko zuzentarauei egokitzeko. Estrategia horren helburua da produkzio ereduaren eraldaketa, enplegu sorkuntza eta epe ertain-luzeko ongizatea bultzatzea gure lurraldean.\nHala, Eusko Jaurlaritzaren ekonomia eta lehiakortasun estrategiak meta-lehentasun estrategikotzat hartu du espezializazio adimendun hori aplikatzea energiaren sektorean, fabrikazio aurreratuan eta osasun sektoreko bio-mikro-nano konbergentzian. Arriola jaunak azalpen horiek guztiak eman ditu SPRI-Enpresen Garapenerako Euskal Agentziak eta Gaia, Teknologia Elektronikoen eta Informazio Teknologien Euskal Klusterrak euskal enpresei zuzendurik elkarrekin antolatu duten “Produktu eta zerbitzu berriak Hibridazioaren bitartez” jardunaldian.\nLehentasun horiek ez dira hautu isolatua, baizik eta estrategia orekatu bat zeinetan zeharkako lehentasun bat aplikatzen zaien espezializazio eta gaitasun maila handiko Euskadiko sektore batzuei (manufaktura aurreratuari), helmugatzat harturik Euskadirako funtsezkoa den esparru bat (energia) eta aurrera eginez enpresa sarea maila altuko eta hazkunde potentzial handiko esparru baterantz dibersifikatuko duen bidean.\n“Smart Manufacturing” aukeratzeko arrazoiak dira bere transbertsaltasuna, Euskadiren industri tradizio errotua eta fabrikazioarekin lotutako gaitasun teknologiko handiak izatea. Apustu horren bidez teknologi arloko gaitasun zientifikoak (nanoteknologia, mikroteknologia, fabrikazio aurreratuko teknologiak eta IKTak) aplikatu nahi dira euskal ekonomiaren ikur diren sektore oso industrialetan (batez ere metala, makina-erreminta, garraioa, ingurumena eta zerbitzu aurreratuak), beren lehiakortasuna eta eskain dezaketen balio erantsia handitzeko.\nEra berean, Euskadin “energia” sektorea hartu bada lehentasunekotzat, horren arrazoia da badagoela kluster indartsu bat eta nazioartean lider diren enpresa handiak, eta Euskadik badituela gaitasunak etorkizuneko erronka sozial nahiz ekonomiko garrantzitsuenetako batzuei aurre egiteko. Beraz, apustu sektorial “oso” bat da, areago indartu nahi duena industri sektore bat, zeinak maila globalean lehiakorrak diren balio-kateko begiak konbinatzen baititu eta erantzuna eman behar baitie maila lokalean bezala nazioartean ere aukera handiak ematen dituzten esparru estrategikoei.\nBestalde, “mikro-bio-nano” konbergentziari lehentasuna eman bazaio izan da oinarrian apustu bat dagoelako, eta apustu horri esker lehen mailako gaitasunak dituen sare zientifiko-teknologiko bat lortu delako ekonomia dibertsifikatzen lagunduko duena. Beraz, etorkizunean potentzial eta balio erantsi handiko esparruak garatzeko apustu bat da, zeinetan inbertsioak egin diren goi-mailako gaitasun berriak sortzeko, gaitasun horiek sektore eta merkatu nitxo berrietara sartzeko leihoak irekiko dizkietelako lehendik zeuden enpresei nola sortu berriei.\nBilbon, 2013ko azaroaren 6an.


Urretxuko Txistulari Taldea: mayo 2014\n"GI-631" herri-opera, gure hurrengo proiektu garrantzitsua\nGarizuma eta Aste Santua aspalditxoan joan ziren eta Lizarriturri txistulari taldea ohiko jardunean buru-belarri sartuta dago jada; Garizuma ondorengo lehendabiziko kalejirak ere egin ditugu, euririk egin ez duen igandeetan behintzat.\nOrain uda hasieran daukagu bista jarrita, San Joan inguruan zehatzago esateko. Izan ere, aurtengo San Joanak sekula baino ekitaldi gehiagorekin datoz. Ekainaren 23ko akelarrea eta San Juan eguneko erromeriaz gainera, ekainaren 21ean daukagu zita garrantzitsua Zumarragak eta Urretxuk, eta baita Lizarriturri taldekook ere.\nGorka Hermosak bultzatu duen “GI-631” herri-opera izango da ikusgai egun horretan Gernikako Arbola plazan, gaueko 22:00etan. Maiatzaren 2an egin zuten jendaurrean Herri Operaren aurkezpena. Gorka Hermosa akordeoilari ezaguna izan da proiektua bere buruan gauzatu zuena, eta sekulako meritua erakutsi du herriko musika talde ia denak eta bestelako artista ugari elkartzen, eta denak proiektu hau burutzeko elkarlanean jartzen. Emaitza San Joan jaien atarian ikusiko dugu.\nUrretxuko Lizarriturri txistulari taldekook ere jarriko dugu gure aletxoa ikuskizunean. Guri Jose Mari Iparragirreren Zugana Manuela eta Secundino Esnaolaren Matxintxo piezak jotzea egokitu zaigu eta herriko musikariz osatutako jazz taldea eta abesbatzak izango ditugu lagun pieza hauetan.\nIkuskizunak, orotara, 14 musika saio izango ditu, eta herriko ia musikari guztiek izango dugu gure momentua: txistulari, trikitilari, hip hop edota rock taldeek. Eta denok herriko konpositoreen piezak joko ditugu. Baina aurkezpenean adierazi zutenez, “opera arte guztiak biltzen dituen ikuskizuna” omen da, eta beraz, piezen artean, herriko aktoreek 2383. urtera eramango gaituen istorio bat kontatuko digute.\nEmaitza zein izango den ikusteko dago oraindik, baina ikusmina eta irrika pizten hasi da dagoeneko. Momentuz, giroa berotzeko, Edurne Iturbe trikitilariak eta Jon Maia bertsolariak egin duten abestiaren bideokliparekin gozatu dezakegu.\nPublicado por Urretxuko Txistulariak en 12:00 0 comentarios\nEtiquetas: Gorka Hermosa, herri opera, Urretxu, zumarraga\n"GI-631" herri-opera, gure hurrengo proiektu garra...


Errezeta: Urraburua kuiatxo azalarekin eta muskuiluak azafrai saltsarekin | Joseba Arguiñano Sukalerrian | EITB\nUrraburua kuiatxo azalarekin eta muskuiluak azafrai saltsarekin\nUrraburua kuiatxo azalarekin:\nMuskuiluak azafrai saltsan:\nMuskuiluak, 500 g\nArdo zuria, 100 g\nEsne gaina, 150 g\nGurina, 20 g\nAzafrai piska bat\n3 tipula edo tipulina\nGurina, 125 g\nUra, 125 g\nAzukrea, 50 g\nUrraburua kalabazin azala:\nUrraburua xerratu eta hexurrak kendu egingo dizkiogu. Kalabazina xerra fin finetan moztu, patata fekula piska bat bota eta labe paper batean bata bestearen ondoan muntatzen joango gara, urraburu xerra gainean jarri azala beruntz duela eta kalabazinari urraburuaren forma emango diogu. Kalabazin azala goruntz jarri, ollio piska bat bota eta labera sartu 180ºC tan 10 minutuz.\nZartagin batean ardo zuria bota eta berotzen jarriko dugu, muskuiluak gehitu eta zartagina estalita utziko dugu muskuiluak ireki arte. Muskuiluak maskorretik atera eta geroko gorde. Muskuiluetatik ateratako zukua ere bai.\nBeste ontzi batean gurina sartu eta tipulatxa eta azenarioa txikituta bota eta erregosten jarriko dugu. Azafraia eta muskuiluetatik ateratako zukua ere sartuko dugu. Barazkiak eginda daudenean, esne gaina gehitu, irakinaldi bat eman eta birringailuarekin dena ondo txikitu. Iragazi eta muskuiluak sartuko ditugu. Geroko gorde.\nTipulak zuritu eta juliana finean ebaki. Zartagin batean erregosten jarriko dugu gurina, ura, azukrea eta gatza gehituta. Tipula eginda dagoenean, estalkia kendu eta sua igoko dugu típula karamelatu dadin. Gorritzen denean, sutatik atera.\nPlater batean koilarakada bat típula glasatu jarriko dugu, gainean urraburu solomoa eta honen inguruan muskuiluak saltsan.


Angel Erroren gaurko artikulua hobeto ulertzeko\nMarkos Zapiain 2021/05/09 17:49\nDiskrezioa du izena\nBere Zutabean, Urkulluren begi operazioa du Angel Errok aipagai. Vanitatisek zabaldu duen albisteaz ari da Burlatako jenioa.\nJulen Madariagaren Egiari zor, II\nMarkos Zapiain 2021/05/09 13:12\nAITITE, MADARIAGAKO RAMON\nJulen Madariagak bere burua familiaren genealogiako katebegi gisa ikusten du. Esaterako, ezin du bere burua aitite kontuan hartu barik ulertu.\nMadariagako Ramonek Cesare Lombrosorekin ikasi zuen, gaizkileak eta hiltzaileak gaizkile eta hiltzaile jaiotzen direla zioena, eta aurpegiaren eta garezurraren forman nabaritzen zaiela. Teoria horietan oinarrituta ikertu zuen Madariagaren aititek Gorria ezizeneko Bilboko pederasta baten kasua.\nRamon Madariagak idatzi zuen Eusko Ikaskuntzaren aginduz Lizarrako Estatutua edo Hego Euskal Herriko Estatutua izendatuko zena, lerro gehienak bai behintzat, joan den mendeko 30eko hamarraldian. Hura bai izan zela historikoa, eta ez Realaren eta Athleticen arteko partida GUZTIAK!\nLehen Eusko Jaurlaritza osatu zenean, lehendakari izateko hautagai bakarra izatea demokraziari begira eskasa zelakoan, Ramon Madariagari eskatu zioten Agirrerekin batera aurkezteko, eta onartu egin zuen: Agirrek 300.000 boz inguru lortu zituen eta Madariagak 100 bat.\nGerra amaitutakoan, Julenen aitite Ramon ezkutuan itzuli zen erbestetik Getxora, legez kanpo. Eta han bere bizilagun batek, el Marqués de Malasaña delako batek, izenean zeraman bekatua, ikusi eta salatu egin zuen. Guardia Zibilak atxilotu, Bilboko Karmelon preso sartu eta berehala hil zen. 1940 urtea zen. Pasadizo horrek ondo adierazten du gerraosteko giroa.\nUME ZELA, GOIZEKO IZARRA ETA OROPESA ITSASONTZIETAN TXILERA\nGerra zibilean, frankistek Bilbo harrapatu baino lehen, milaka ume sartu zituzten itsasontzietan erbestera eramateko. Julen Madariagak Goizeko Izarra ontzian alde egin behar izan zuen. Halako batean, itsasontziko zubian zegoela, "Julen!" entzun zuen. Uste izan zuen ama zela, baina ez, andre handi bat zen, beste haur bati deika, Julen Guimoni. Gerora, Guimonek PPren ernamuina sortuko zuen, eta Madariagak ETA. Arroxelaraino heldu ziren Goizeko Izarran.\nArroxelatik Txileko Valparaisora joateko bidaia gorabeheratsua izan zen. Hilabete luze iragan zuten itsasoan. Oropesa ontzi ingelesean joan ziren. Handik urte gutxitara ospetsua egingo zen AEBeko soldaduak Ingalaterrara garraiatuko zituelako, Normandiako lehorreratzerako, Overlord izeneko operaziorako.\nTxilen zenbait urte senideen etxean igaro ondoren, gurasoek erabaki zuten Julen eta Jon anaiak Bilbora itzuliko zirela, Euskal Herrian euskaraz hazteko. Julenek hamabost urte zituen. Euskal Herrira itzultzeko itsasontziaren zain Buenos Airesen pasa zituzten egunetan Matxalen Aldasoro tolosarraz maitemindu zen. Azkenik, Axpe Mendi barkua abiatu eta, hilabeteren buruan, Bilbon sartu zen. Makinetako arduradunaren lagun egin ziren Julen eta Jon. Lema-gelan lukainkak izaten zituen, idortzen. Julen idi-begitik sartu eta lukainka batzuk ebatsi zizkion. Bilbon, gaur egun Isozaki Atearen bi dorreak dauden itsasadarreko beste aldean lotu zuten ontzia. Oso barruraino sartzen ziren sasoi hartan.\nMadariagak kontatzen duena tragikoa da askotan, gogorra eta bortitza, baina hala ere aukera duen aldiro umorea sartzen du. Pasadizo batzuen kontakizunak antologikoak dira, hala nola ETAren laugarren batzar nagusian esku hartzera Arantzazura zihoazela muga Lizuniagatik igaro eta Berara iritsi baino lehen izan zituzten arazoenak. Pio Barojari omenaldia dirudi, han bertan dagoen Itzea etxearen jabe zena. Josu Urrutikoetxearekin izan zituen xextra bortitzek ere badute batzuetan umore punttu bitxi bat. Ikaragarria eta barregarria nahasteko joera hori da Madariagaren estiloaren bereizgarrietako bat.\nKutsu berezia ematen dio halaber hitzak asmatzeko duen gaitasuna eta grazia. Espainoletik eta frantsesetik aldentzeko borondatea dago hor. Esaterako, ez du pintada esango, baizik eta tindaketa; ez Portugaleteko zubia, Zintzil-zubia baizik; Ajuriagerra beharrean Axuriagerra. Ez fronte: fronte kulturala, fronte nazionala; baizik eta boronte, boronte militarra, boronte politikoa, abertzale orok behar dugu boronte bakarra sortu. Inperialismo fonetikoaren aurka ere altxatu baitzen. Madariaga zuzendaritzan zegoela, ETAk erabaki zuen urte biko epea ematea militanteei euskaraz ikasteko.\nEsan ala ez esan\nMarkos Zapiain 2021/04/22 12:24\nJulen Madariagaren Egiari zor, I\nMadariagak behin eta berriro dio egia gordina adierazten duela gure herriak etorkizunean huts berdinak errepika ez ditzan. Hasi eta buka, gure burujabetza berreskuratzea izan du amets, independentzia, askatasuna. Horri eman dio bizia.\n“Trapu zikinak etxean garbitu behar dira” eta antzekoen aurka jotzen du Egiari zor idatzi duen Madariagak. Noski, talde klandestino bateko kide eta buruzagi gisa, maiz erabili behar izan zuen diskrezioa. Ordea, kontatzen duenez, behin eta berriz saiatu zen bere kritikak Zutabe bezalako barne aldizkarietan argitaratzen, edo zuzendaritzari aurrez aurre adierazten, baina zentsuratu egiten zizkioten, edo jaramonik ez. Beraz, kritikak bere gordinean jendaurrean aldarrikatzeko hautua egin zuen, aurreikusirik zelako zaparrada eroriko zitzaion gainera: pertsonalismoa, harrokeria, protagonismoa, hedabideetan agertzeko adikzioa, etsaiari jokoa egitekoa.\nMadariagarentzat (eta bera izan zen ETAn adar militarra sortu eta bultzatu zuena, Txillardegik oroitarazi zuenez), militarrek beti egon behar dute politikoen esanetara, baina alderantziz gertatu zen ETAn. Bonba-autoaren erabilera eta hainbat atentatu ere kritikatu zituen. Gregorio Ordoñez hil zutenean utzi zuen ETA eta ezker abertzale ofiziala. Euskal Herria Bilduren antzeko zerbait oztopatzen zuena zitzaion jasangaitza, baina orain dela 35 urtez geroztik. Jose Luis Casoren hilketan, aspaldiko partez euskaldun gehienok bilduko gintuen manifestazio erraldoi baten bezperan, zerbitzu sekretuek ETAn infiltratutako sator baten eskua ikusi zuen. Manifestazioa, noski, eta euskaldunon batasun taktiko posiblea, bertan behera gelditu ziren.\nHasieran oso bakarrik sentitu zen. Bazekien ezker abertzalean jende askok pentsatzen zuela berak bezala, baina iritzi horiek etsaiak bere alde baliatuko zituelakoan, nahiago zuten isilik. Azkenik, Patxi Zabaletarekin, Iñaki Aldekoa zendu berriarekin eta beste batzuekin, Aralar sortu zuten. Sekulakoak eta bi entzun behar izan zituzten orduan ere. Analisietan asmatu zuten, haatik. Madariagak dioenez, Otegik eta enparauek haren ideiak bere egin zituzten, eta hortik etorri da irtenbidea (apaltasuna egiarekin bat ez datorrenean, apaltasuna sakrifikatzen du). Euskal Herria Bilduk Aralarren printzipioak bereganatu ditu. Hori bai, gogorra izan zen Madariagak ordaindu behar izan zuen bidesaria.\nZigorra ala egia\nMarkos Zapiain 2021/04/01 11:55\nNaparra. Kasu irekia (eta VIII)\nSuposatzen da estatu demokratiko batek hiritar guztiak berdin tratatu behar dituela eta giza eskubideen aurkako edozein delitu berdin ikertu. Ordea, Espainiak eta Frantziak estatuaren aurkako delituak ganoraz ikertzen dituzte, eta disidenteen aurkako delituen ikerketak trabatu. Ez da batere harrigarria, mundu osoko estatuek jokatzen dute berdintsu.\nHemen, gurean, disidenteen familien aurkako krudelkeria da arreta deitzen duena. Ukitu sadiko nabarmena erakusten du Naparraren familiaren aurkako grinak. Eta Frantziak eta Espainiak ez lukete berdin jokatuko, baldin eta Naparraren familiak bertsio ofiziala bere egin izan balu eta hedabideetan aldarrikatu. Benetan uste duenari uko eginik, hogeita hamabost urte lehenago lortuko zuen biktima-izaeraren aitortza.\nHaatik, Naparraren familiak ez du aurreiritzi politiko baten arabera jokatzen. Erraiak eskatzen dio benetan zer jazo zen jakitea, desagertuen ia familia guztiei bezalaxe. Eta dauzkagun datuek eraman dute Estatu aparatuen inplikazioan sinestera. Nazio Batuen Erakundeak, Eusko Jaurlaritzak eta Nafarroako Gobernuak ere ondorio bera atera dute.\nNoski, beste aldekoei desagertuekin zer gertatu den argitzeko exijitzen badiezu, prest egon behar duzu zure krimenen berri emateko. Ulergaitza da arerioari eskatzea zuk egiteko inongo asmorik ez duzuna. Kontua da zure aitortzak espetxea ekartzen badizu zeharo ulergarria dela ez aitortzea. Ezohiko maila etikoa eskatzen du zigortua izateko prest egoteak desagertuaren familiak gorpua non dagoen jakin dezan. Jon Alonsok justizia unibertsalaren alde idatzi dituen orrialde apartek garbi erakusten dute ez dela hemiplegiko etiko bat.\nHori bai, alde batean zein bestean, aitortzeko prest dagoenaren zigorgabetasuna bermatu beharra dago. Aukeratu beharra dago, zigorra ala egia. Che Guevararekin identifikazio betean egin zenituenengatik orain zigortua izatea onartzea, zure idoloak Natti Natasha eta Nietzsche direnean, ez da giza arrazaren ohiko jokabidea. Gertaerak ezagutzera emateko prest dagoenari ez bazaio zigorrik eza bermatzen, nekez argituko dira hainbat egia mingarri. Legedia zentzu horretan aldatzeak, nolabaiteko amnistiak, egiari bidea erraztuko lioke.\nEtika klasikoaren eta autosugestioaren mugak\nMarkos Zapiain 2021/04/01 11:30\nNaparra. Kasu irekia (VII)\nNaparraren aita 2007an hil zen; ama 2018an. Perturren ama joan den astean. Semearekin zer jazo zen jakiteke hil zaizkigu. Nola biziko ziren semea desagerrarazi zietenez geroztik? Zer da 40 urtez egunero-egunero semeari zer egingo zioten galdetzea, zeinek eta nola bahitu eta hilko zuten, non ezkutatuko zituzten gorpuzkinak?\nEstoikoek edo Epikurok aholka dezakete “askatu iraganeko kateak, iraganeko zama, lur hartu behingoz orainaldian, lehenaldian finkatzea eragozpena baita soilik orain senti daitekeen zorionerako”. Ados, baina batzuetan ezin da. Ondo dakite itsasoan desagertzen diren arrantzaleen senideek, ez dute atsedenik gorpua agertu arte. Zer gertatu zen benetan, non dago hilotza? Desagertua maite zutenek erantzunak behar dituzte. Erantzunik gabe ezin da dolua egin, eta orainaldiko poza berreskuratu ahal izateko dolua pasa beharra dago.\nMarkos Zapiain 2021/03/31 17:55\nNaparra. Kasu irekia (VI)\nBai Frantziak eta bai Espainiak izenpetuta dauzkate desagertuen kasuak ikertzeko hitzarmenak, baina Estatuek ez dituzte hiritar guztiak berdin tratatzen, eta komeni ez zaizkien egiak ikertzeko ez soilik ez dute ahalegin handirik egiten; gainera, trabatu egiten dituzte, eragotzi, are debekatu.\nEspainiak, esaterako, ikaragarri intsistitzen du aspaldion ETAk betebehar etiko bat duela, orain arte argitu ez diren krimenak argitzen laguntzeko. Ordea, Estatua bera izan denean kriminala, Naparraren kasuan bezala, ahaleginak eta bi egiten ditu ikerketak oztopatzeko. Eta Frantzia Espainia bezain zital. Naparrak zerabilen autoa agertu eta uko egin zion barruan zegoen haren arropa eta paperak aztertzeari. Ramón Arnau de la Nuez, “La araña”, CESIDeko kide ohiak jakinarazi zuen Naparraren gorpuzkinak Landetako zuhaizti batean daudela, Labriten eta Brokaren artean. Bi gune bereizi zituzten. Frantsesek bietako bat induskatzeko baimena eman zuten. Kale. Bigarren gunea miatzeko eskaera orain dela hiru urte dago egina, baina frantsesek ez dute erantzuten. Bigarren indusketaren zain hil da Celes. “Eneko –esan zion semeari hil baino aste pare eskas lehenago–, goazen baserrira, bi aitzur hartu, Frantziako toki hartara joan eta guk geuk egingo dugu zuloa”. (319 or.)\nEdozein giza harremanetan nazkagarrienetakoa den joera dugu hemen: besteari exijitzea norberak betetzeko inongo asmorik ez duena.\nBesteak beste, horregatik da Jon Alonso ausartagoa eta zabalagoa Fernando Reinares, Florencio Dominguez eta ETAn adituak diren gainerako idazle espainolak baino: hauek ez bezala, inpresioa ematen baitu zabalik dagoela egia berriak entzuteko, ezagutzeko eta ulertzeko, mingarriak izan dakizkionak barne, edo bere aurreiritziekin bat ez letozkeenak. Irudi du ikertzeari ekiten dionean ez dakiela zein izango den emaitza, eta edozer aurkitzeko eta ondoren erakusteko prest dagoela. Egia ezagutzeko grina Jon Alonsok dauka, ez Estatuak ez Estatu kriminal horren jopuek. Horrexek ematen dio indarra askoz ere hedabide gutxiago dituen ikuspuntu disidenteari.\nFrantziako eta Espainiako Estatuek zenbait egia ez dituzte oroitu nahi, desatseginak eta politikoki ahulgarriak baitzaizkie gaur egun. Ez beraz beren nahia ez bakarrik etorkizunerantz, ohi bezala, baizik eta iraganerantz ere proiektatzen dute. Halatan, orain ez zaidanez komeni, hura ez zen gertatu. Egiaren gainetik jartzen dute borondate eta interes politikoa. Honela mintzatu zen Zaratustrako Nietzschek (Berrerospenaz, bigarren atalean), Thaliak eta Natti Natashak dioten bezala, ez baldin banaiz oroitzen, orduan ez zen gertatu. Egia-ostea ez zuen Trumpek asmatu.\nEmaten du Estatu guztiek dutela berezkoa egia manipulatzeko joera. Badaude mailak, haatik. Ez da berdin Suitza eta Norvegia, edota Saudi Arabia, Turkia, Espainia eta Maroko. Mundu zibilizatuan behin eta berriro nabarmentzen da Espainia giza eskubideak batere disimulurik gabe ez betetzeagatik eta delitugileak saritzeagatik. 2021ko udaberriko ekinokzioaren ondoren ere, Espainiako Gobernuak ezikusia egiten die Galindoren ezegitekoei, ez ditu kontuan hartu nahi, are likatsuago itsatsi dizkio dominak paparrean.\nDena den, ikusiak ikusi, ez dirudi noizbait sortuko dugun Euskal Estatua etikoki zoragarria izango denik. Beharbada horregatik zen Naparra Komando Autonomo Antikapitalistetakoa, anarkista edo. Aldez aurretik, ez zuen ETAk sortu nahi zuen Estatua maite, Euskal Herri independente eta sozialistaren alde eman bazuen ere bizia. Naparra ez ezik, Bakunin ere deitzen zioten.\nMiliek galdetzen zuten ea zer arraio den Estaturik gabeko independentzia hori. Zutabe batean idatzi zuten ETAn edonor kabitzen zela, burgesak eta anarkistak izan ezik. Eta Naparrak anarkismorako joera zuen. Naparrak baino lehen, Marc Legassek jarraitzen zion ildo anarkoabertzale horri, eta gaur egun Iñaki Segurolak batek, edota Pablo Sastrek.\nETAtik Autonomoetara, amultsuki\nMarkos Zapiain 2021/03/28 11:25\nJon Alonsoren "Naparra. Kasu irekia" (II)\nGazterik ekin zion Jose Migel Etxeberriak bere ibilbide ihardukitzaileari. Alonsok azpimarratzen duenez, mutil nerabe eta gazte gehienek gaur egun Messi izan nahi duten bezala, 70eko hamarraldian Che Guevara nahi zuten izan. Ez da zilegi egungo talaiatik orduko militantzia moralkeriaz kondenatzea, testuingurua kontuan hartu gabe. Etxeberria, ikasle-komiteetan ibili ostean, LKIren inguruan aritu zen, troskoekin; ondoren, ETAn; ETAtik kanporatu egin zuten, “kanporatze amultsua” inondik ere, Kike Zurutuza autonomo-ohiak dioen bezala; eta 1978ko abuztuaren amaierarako Komando Autonomoetan zebilen. 1980ko ekainaren hamaikan desagerrarazi zuten. Ziburun ikusi zuten azkenekoz.\nMilien eta autonomoen arteko eztabaidek oinarri filosofikoak zituzten; independentzia eta sozialismoa zuten biek xede, baina ez zituzten berdin ikusten ez giza izaera, ezta pertsonaren eta jendartearen arteko harremana ere. Praktikari begira, desberdintasun horiek azaltzen ziren talde armatu klandestino baten barne antolakuntza ulertzeko moduan. 1978ko udan bilera bat egin zuten. ETAren aldetik Argala, Yoyes eta hirugarren bat; Autonomoenetik, Bernardo Azpitarte “Kabra” eta Kike Zurutuza. Batzuek diote Naparra ere han egon zela, baina bileran egon zen batek dio ezetz.\nETAkoek pentsatzen zuten talde armatu klandestinoak egitura hierarkikoa eta zentralizatua behar duela. Kupulatik datoz aginduak eta behekoek obeditu behar dituzte, eta goikoen aurrean erantzun. Goitik behera eta zorrozki behar da diziplina ezarri.\nAldiz, Naparrak ezin zituen hierarkia eta zentralismoa eraman: komando bakoitzak erabateko autonomia izan behar zuen bizimodua antolatzeko eta helburuak erabakitzeko, ez zion inori azalpenik zor. Gizarteari dagokionez ere, ordezkaritzaren eta autoritatearen aurkakoa zen, eta beraz ez zituen alderdi politikoak eta sindikatuak maite; demokrazia zuzena aldarrikatzen zuen, autogestioa. Herria behar da pixkanaka matxinadan engaiatu, ez soilik bere burua abanguardia izendatzen duen elite bat.\nAitzitik, milien ustez komando bakoitzak berak bakarrik ezin ditu premia guztiak ase (logistika, hornidura, ekonomia…), eta autonomoenen tankerako jarrerek poliziaren eta zerbitzu sekretuen infiltrazioak errazten dituzte. Eta edozein talde klandestinoren lehenbiziko betebeharra da satorrak detektatu eta uxatzea. Garai hartan ETAren buruzagietako bat zen Eugenio Etxebesteren esanetan, autonomoen planteamenduak koherenteak ziren haien ideia libertarioekin, baina legez kanpoko praktikak, epe luzera, erakunde armatu klasikora eramaten du, hierarkikoa, zentralista eta diziplinatua, efikazagoa delako.\nGainera, konplikatua da ulertzea zer den autonomoek aldarrikaturiko Estaturik gabeko independentzia hori. Azkenik, Zutabe batean adierazi zuten ETAn edozeinek zuela tokia, burgesek eta anarkistek izan ezik. Kike Zurutuzak Jon Alonsori kontatu dionez, 1978ko abuztuko arratsalde batean, bera eta Kabra Hendaiako Ocean apartamentuetako sotoko aparkalekuan zeuden. Auto bat etorri eta bi mili atera ziren, Donibane eta Gogor. Naparra auto barruan gelditu zen. Eta miliek autonomoei: “Honek ez dik guk bezala pentsatzen; honek zuek bezala pentsatzen dik”. Horrelaxe igaro omen zen talde batetik bestera, leunki.


Jada ez da derrigorrezko ibilgailuen antzinatasuna garraioan jarduteko | hiru euskal garraiolarien sindikatua\nJada ez da derrigorrezko ibilgailuen antzinatasuna garraioan jarduteko\nJada ez da derrigorrezko ibilgailuen antzinatasuna garraioan jardutekohiru sindikatua2022-04-07 2022-04-07\nErrepideetan garraio publikoan jarduteko baimena lortzeko ez da jada aitzinatasunaren baldintza eskatuko. Apirilaren 6ko BOE agiri ofizialean 243/2022 Errege Dekretua argitaratu du Gobernuak; dekretu horren bidez, LAAO (ROTT) garraio arloko araudia aldatuko da eta eragina dauka CAP (garraiolarien ziurtagiri profesionala) eta gaitasun profesionalari dagokionez. Apirilaren 7tik, ostegunetik, salgaien garraio publikorako baimenen arloan desagertu egin da ibilgailuen batez besteko antzinatasunaren baldintza. Hau da, flota handitzeko (ibilgailuak lehendik dagoen baimen bati atxikitzeko) edo ibilgailuak ordezkatzeko ez da kontuan hartzen horien antzinatasuna, nahikoa da jabetzan edo errentamenduan matrikulatutako ibilgailu bat edukitzea.\nIndarrean dira, besteak beste, furgoneta elektrikoen garraio txartelei edota antzinatasun-eskakizunari eragiten dieten aldaketak ere. Zehazki, alde batetik, lege-aldaketak salbuesten du baimendutako gehieneko masa bi tonatik gorakoa ez duten ibilgailuetan salgaien garraio publikoa egiteko baimena lortzetik.\nEra berean, salbuetsita egongo dira energia iturri gisa erregai alternatiboak erabili eta baimendutako gehieneko masa 2,5 tonatik gorakoa ez duten furgonetak, betiere haien karga erabilgarriaren edukiera ez bada handitzen baimendutako gehieneko masa bi tonatik gorakoa ez duen ibilgailu baliokide batekiko.\nGarraio baimena lortzelko antzinatasunaren baldintza erabat ezabatzen da bestalde; izan ere, salgaien garraio publikoan aritzeko txartel berriak lortzeko, nahikoa izango du garraiolariak gutxienez ibilgailu bat matrikulatuta dutela egiaztatzea. Berdin du ibilgailu hori jabetzan, finantza-errentamenduan edo errentamendu arruntean egotea. Beste kamioi bat jarri eta baimena lortzeko edo zaharra ordezkatzeko, nahikoa izango da, kamioia estatuan matrikulatua egotea, jabetzan, finantza-errentamenduan edo errentamendu arruntean edukitzea, eta enpresaren finantza-ahalmena nahikoa izatea.\nBeraz, aitzinatasunaren baldintza desagertu da, ez da beharrezko ibilgailuek bost hilabete baino gutxiago izatea; kamioi bat baino gehiago dituztenen kasuan, beste bat gehitzean, jada ez du inporta batez besteko antzinatasuna aurretik zuena baino handiagoa izateak.\nAldaketak CAPeko azterketetan\nHorrez gain, lege-erreformak ere aldaketak eragin ditu garraioaren gaikuntza eskuratzeko ILZ (CAP) probetako puntuazio-irizpideetan. Zehazki, galdera zehatzen proban, erantzun oker bakoitza zigortuko da erantzun zuzen baten balioaren heren bat kenduta.\nHalaber, kasu praktikoen proban, okerreko kasu bakoitza zigortu egingo da, kasu zuzen baten balioaren herena kenduta. Horrela, gogortu egiten dira garraiorako gaikuntza eskuratzeko irizpideak.


Mokopeita etxea - Wikipedia, entziklopedia askea.\nMokopeita etxearen aurrealdea.\nMokopeita etxea Lapurdiko Uztaritze udalerrian dagoen etxe bat da. Xopoloko karrikan dago. Lapurdiko monumentu historiko izendatua dago.\nXVII. mendean eraikia izan eta hiru mendez Dihinx familiaren jabetzakoa izan zen, berez, jatorria udalerri honetako Betiriharotzena Herauritz barrutian zutenak.\nSenideetako bat, Alexander Dihinx, Mugerre eta Baionan notarioa izateaz gain, euskaltzale nabarmena ere izan zen. 1867an Ustaritzeko Dominique Sescosse auzapezak bertako Aseguru Mutua Konpainiaren estatutuak euskaratu zituen. Haren anaia Laurent Dihinx doktorea izan zen, Ustaritzeko Dihinxenea etxearen eraikitzailea.\n1925. urtetik aurrera André Trebuchet margolari eta keramikalgilearen bizilekua izan zen, Erromako Sari Nagusiaren irabazlea, eta keramikagilea. Haren alaba Colette Trebuchet, etxeko Benoit jabearekin ezkondu, eta gaur egun etxearen jabea da. está todavía posee.\nOkre kolore ederreko eraikina da, XVII. mendeko pizkundetar ate eta leihoz apaindua. 1673an guztiz zaharberritua izan zen, ahin zuzen ere, Luis XV.aren atearen dintel gainean jartzen duen data baita.


Lan-irteerak | Grado en Comunicación | Ciencias Sociales y Humanas | Deusto\nKomunikazioa + Ikus-entzunezko eta Multimedia Komunikazioko Teknologiak > Lan-irteerak\nIkasketa hauek eginda, gai izango zara lanbide esparru hauetan aritzeko:\nAtarien kudeatzailea eta edukien editorea: eduki batez ere digitalen tratamendua, kudeaketa eta edizioa.\nKazetaritzako informazioaren erredaktorea: Kazetaritzako profesionala edozein euskarritan (prentsa, irratia, TB, Internet), kazetaritzako edukiak sortzen lan egiten duena. Erredaktore, erreportari, aurkezle eta zuzendari zereginak egiten dira.\nPublizitateko eta harreman publikoetako arduraduna: Publizitateko eta/edo harreman publikoetako kontuen arduraduna agentziaren batean. Publizitate eta/ edo harreman publikoetako agentzia batean lan egiten duen profesionala, plan sortzaileak eta/edo bitartekoen planak prestatzen.\nGidoilaria: Batez ere ikus-entzunezko eduki komunikatiboen sortzailea hainbat formatutan (fikzioa, dokumentala, entretenigarriak, etab.) eta euskarritan (zinema, bideoa, telebista, irratia, multimedia).\nKomunikazioko aholkularia: Komunikazio prozesuen aholkularia (publizitatea, harreman publikoak, marka irudia, korporazio identitatea), era guztietako erakunde publiko eta pribatuetan, beste batzuentzat. Komunikazioko zerbitzuak komunikabideei, enpresei eta erakundeei eskaintzen dizkien profesional independentea.\nKomunikazioko arduraduna erakundeetan: Erakunde edo enpresa batean lan egiten duen profesionala, barne eta kanpo komunikazio planak eta kanpainak planifikatzen, antolatzen, gauzatzen eta kontrolatzen.\nPrentsa arduraduna: Erakunde publiko edo pribatu bateko prentsa kabineteko profesionala, erakundeak behar dituen informazio edo komunikazio lanak koordinatzeaz eta/edo prestatzeaz arduratzen dena.\nKomunikazio korporatiboko kudeatzailea: Korporazio irudiaren eta komunikazioaren kudeaketa estrategikoaren arduraduna (ikusizko identitatea, kultura korporatiboa, ospe korporatiboa).\nLan bilaketan lagunduko zaitugu\nDeustura enpresetatik zuzenean heltzen diren eskaerez gain (profil jakin bateko ikasleak eskatuz), badaude lan-merkatuan sartzeko beste baliabide batzuk:\nDeusto Alumni elkarteak lan merkaturako sarrera errazten du, bai eta enplegu arloko orientazioa eta legezko aholkularitza eman ere. Elkartean, zure ekintzaile sena garatzen laguntzen dizugu, eta, nahi izanez gero, daukazun enpresa proiektua gauzatzen laguntzen dizugu.\nGainera, DeustuLan Laneratzeko Zentro Integralak laguntza emango dizu lehen enpleguetan eta aholkuak emango dizkizu zure interes eta prestakuntzetara egokitzen den lan eremuaren gainean. Hemen laneko elkarrizketa bat egiteko, curriculum vitaea prestatzeko eta enplegua bilatzean jakin beharreko hainbat alderditan laguntza jasoko duzu.\nOsagarri gisa, Enplegu Foroa antolatzen dugu urtero. Espazio horretan, enpresekin jar zaitezke harremanetan, CVa entrega dezakezu, aurkezpen, mintegi eta lantegietara joan zaitezke eta, nahi izanez gero, hautaketa prozesuetan parte har dezakezu.


Dantza-korapiloak — dantzan.eus\nHemen zaude: Hasiera › Hemeroteka › Dantza-korapiloak\nMultimedia, lau hizkuntzatan emana, 150 metro koadro, 400 ilustrazio baino gehiago, film zaharrak eta hainbat artxibo orain arte ia ezezagun, hiru dimentsioko irudiak, propio egindako bideo sorkuntzak… Horiexek, Euskal Kultur Erakundeak antolatutako Soka erakusketaren ezaugarriak, fitxa teknikoa nahi baduzue. Asteotan, apirilaren 2ra arte, Donostiako Koldo Mitxelena Kulturunean ikus eta entzungai dago, auskalo nora joango den gero.\nDatuok aski lirateke, bestela fidatu nire hitzaz, bere horretan balio handikoa den erakusketa batez ari garela jakiteko. Baina gauza bat da hori eta beste bat, gainera, euskal dantza tradizionalak egun dituen bi pope nagusien gidaritzapean –barkatuko didatelakoan– bertan murgiltzea.\nAukera horrekin gozatu genuen otsailaren 25eko arratsean. Oier Araolaza eta Juan Antonio Urbeltzen eskutik abiatu ginen Soka-n, eta kasu honetan esaldia ez da metaforikoa: benetan elkarren eskuei heltzeko eskatu ziguten bisita gidatua abiatzeko. Hala geundela ikasi genuen gutxienez 500 urtez modu horretan, dantzatu ez ezik, bikote harremanak bideratu zirela Euskal Herriko plazetan, XVIII. mendean elizak bekatu izendatu zuen arte azalen kontaktu lizuna, eta haren ordez zapia ezarri.\n“Hori izan zen amaieraren hasiera”, dio Araolazak; “haren funtzioa galduta, gazteek soka-dantza utzi zuten”. Bigarren kolpea izan zen taldean aritzeko ohituratik norbanako baten erakustaldi gimnastikora igarotzea, horixe baita gaur egun aurreskua. Nolanahi, soka-dantzaren tradizioak euskaldunok oso berdintasun zaleak garela adierazten du, Juan Antonio Urbeltzen esanetan. “Horregatik ez daukagu mito heroikorik”.\nBehin eskuak askatuta, erakusketaren atal batetik bestera joan ginen, mekanika jakinari segituz: Araolazak galderak egin, Urbeltzek erantzun. Bai modu jorian erantzun ere, tarteka kaotiko samar, erudiziozko ozeanoan bizipenak txertatuz. Ikasitako batzuk: tradizioa eta sorkuntza guztiz bateragarriak dira, ondo eginez gero; asmakizunean ere fideltasuna zor zaio jasotako ondareari; eta Frantziako erregeen gortean omen zeuden euskal dantzarien arrastorik ez da ageri erregistro historikoan, baina badaude zantzuak Milango gortearekin lotuta.\nGeneroari buruzko panela izan zen sokaren azken korapiloa. “Hemen daude erakusketako irudi zaharrenak”, argitu zuen Oier Araolazak; “bitxia da, daukagun zaharrena emakume batena delako; askotan esan da euskal dantza batez ere gizonek dantzatu dutela, eta hemen ikus ditzakegu emakumeak 1921ean aurreskua dantzatzen, arraunlari talde baten omenez”. Emakumeak eta taldean, elkarri eskua emanez. XX. mendeak galarazitako gauzak.\nDonostiako Koldo Mitxelenako Ganbara aretoan ikusgai dago, apirilaren 2ra arte, Euskal Kultur Erakundeak ekoiztutako Soka, euskal dantzaren urratsetan erakusketa ibiltaria, 2015eko irailean Biarritzen estreinatu zena. Otsailaren 25ean bisitaldi gidatua izan zen, Juan Antonio Urbeltz eta Oier Araolazaren eskutik.


Logroño hirian Harrera XXV Coopera urteurrena dela eta - Cooperates ONGD\nLogroño, 5 Martxoa 2019.- Logroño alkateak, Cuca Gamarra, jaso ditu GKE Coopera irudikapena bere hogeita bosgarren urteurrena ospakizuna dela eta. Bileran, Coopera egindako lana laburpena aurkeztu, Gure etorkizuneko erronkak eta ekitaldi programa planifikatu urteurrena ospatzeko, Hori zehar gertatuko 2019 eta urrian culmirán, data horien gainean ofizialki eratu zen Cooperates Ikusi hemen aurreikusita ekitaldietarako 25 urteurrena.\nZehazki Logroño hiriko kaleetan gure hurrengo lanaren etapa izango da, erakusketa berezi bat ospatzeko 25 '25 urte urteurrena, 25 irudi '. original eta impactful lan hiriko toki ezberdinetan An eta harritu egingo bisitari logroñeses. Gure proiektuen irudiak partekatzeko eta gizarte hau burutzeko jaio ginen nahi dugu.\nCoopera egoitza ONGD da Logroñoko eta azken urteotan hirian dago hedatu ditu bere sarean aritzen lan bulego edo adarrak irekiz Euskadin arabera, Nafarroa, Madrilen eta Bartzelonan, nazioartean, en Senegal, R.D. del Congo, Ekuador eta Tunisia.\nEn el ámbito de la cooperación internacional, lan egin ditu, eta Afrikan, Hego Amerikan eta, batez ere, hainbat herrialdetan lan egiten jarraitzen, Beti hezkuntza aldaketaren motore gisa aurrerapenak eta emakumeen tresna gisa sustatzea. Izan ere, Gure onuradun gehienak haur eta emakumeak dira. Cooperates zuzendaria, David Chimeno, azpimarratu du 60 ehuneko Cooperates lan Africa zentratzen, zailenetarikoa kontinentea da eta laguntza gehiago behar du gaur delako. etapa honetan burututako ekimenen artean Chimeno integrala laguntza programa neska eta emakumeen R.D ere sexu-indarkeriaren biktima zuzenduta azpimarratu du. del Congo, eta proposatutako nerabeekin esku-hartzea erradikalizazioa arriskua Tunisia eta Aljeriako arteko mugan dauden, eremu bat eta eremu horretan ez dago lan beste lankidetza-erakundeek.\nChimeno halaber azpimarratu, desde sus inicios, hezkuntzako proiektuetarako dihardu apustua egin eta gero bere esparrua zabaldu du gizarte-proiektuak eta kontzientzia gizartean Riojana zuzendutako. Morir bezala &;, in 2013, gizarte proiektuak adarra zuzenduta Rioja lankidetza emakume langabetuei zuzendutako prestakuntza programa bat burutzen den urte osoan zehar Logroño Errioxa eta beste kokapen batera sartutako Coopera.\nLa Rioja eta Espainia Cooperates In nagusiki gizarte-sentsibilizazioa eta hezkuntza garapenerako lan. Gure erakusketak ziklo Watch eta Think gelak bidaiatu guztiak La Rioja eta Espainiako askoz, batez ere, Euskal Herriko eta Nafarroako, eta Portugal. Jarduera honen arrakasta modu transmititu den lan bakoitzaren eszenaratzea berritzaile baten bitartez zuten datza. Gainera, CHILD bata, Riojanos gazte, Espainiako eta beste 13 nazionalitate gure enblematiko proiektu batean parte hartzeko, du Study Elkartasun olinpiadak, gazteen sentsibilizazioa jarduera hori jaio zen 2002 Logroño hirian eta gaur ere ez dago nazioarteko proiektu bat onartzen UNESCOk. horietan 16 a & ntilde; os, Olinpiadak benetako elkartasuna iraultza mugak gainditzen dituen bihurtu da. Azken edizioan, gehiago 45.000 J & oacute; Gazte eta 400 azterketa zentroetan 13 Herrialde honetan proiektu Errioxako kontzientzia zigilua sartu dira, horrek bulegoan Logroñon aritzen.\nazkenik, nazioarteko boluntariotza eremuan, Cooperates gazteei eta familiei erraztu du beren nerabe batekin boluntario Afrikako eta Hego Amerikako programetan parte hartzeko, batez ere, Elkartasun Family Camp Uda guztietan antolatu Senegalen.\nRioja sortu zen GKE Coopera ago 25 urte, lotura politiko edo erlijioso gabe elkarte gisa- unibertsitateko ikasle eta profesionalek gazte talde bat zehazten mundua aldatu, beren ideia berritzaile batekin. horietan 25 urte han proiektu asko izan dira eta lan egin, baina inoiz ez genuke etorri hau urrun gure bazkide laguntza gabe, babesle, kontrako, laguntzaile eta bereziki, onartzen digu elkartasun-jarduerak antolatzen ditugu boluntario guztien laguntzarik gabe’ Chiemno azpimarratu du.\nEskerrik asko guztioi çayela!